Spektaklis ,,Šekspyro raštai sutrumpintai"

Viešoji įstaiga Vilniaus keistuolių teatras

Spektaklio tikslas - per teatrinės raiškos formų įvairovę supažindinti mokyklinio amžiaus žiūrovą su šiuolaikiniu teatru,  paskatinti mokyklinio amžiaus vaikų susidomėjimą teatru, jį pateikti patraukliai ir įdomiai, pasiūlant domėjimąsi literatūra bei istorijomis kaip pilnavertę laisvalaikio praleidimo alternatyvą greta kitų šiuolaikinių pramogų.

Adam Long, Daniel Singer ir Jess Winfield „Šekspyro raštai sutrumpintai“ (Rež. Linas Jurkštas)

Sėkmė – dalykas keistas, bet šiandien jums, galite tuo nei kiek neabejoti, kaip niekada pasisekė. Turite išskirtinę ir vienintelę gyvenime pasitaikančią progą vienoje teatro scenoje susipažinti su visais, vieno mįslingiausio Renesanso genijaus, Viljamo Šekspyro, kūriniais tik per... pusantros valandos! Laiko neturime daug, tad vietoje ilgos, reikšmingos tylos, trunkančios po retorinių klausimų, aktorių gausos, praėjusiais šimtmečiais dvelkiančių kostiumų ir įspūdingų dekoracijų, spektaklyje jūsų lauks greitas tempas, trys aktoriai, nonsensas ir improvizacijos.

Spektaklis „Šekspyro raštai sutrumpintai“, statomas pagal pasaulyje itin garsią „Reduced Shakespeare Company“ pjesę, kuri atskleidžia vyraujančius minimo autoriaus interpretavimo kanonus, leidžia suabejoti turimomis žiniomis ir į visa tai pasižiūrėti su humoru. Improvizacinę komediją pirmą sykį Lietuvos teatro scenoje pristato absurdo humoro ir meno šaržo meistrai – režisierius Linas Jurkštas ir aktoriai Danas Kamarauskas, Jurgis Marčėnas, Gabrielius Zapalskis.

Režisierius: Linas Jurkštas.

Vaidina: Jurgis Marčėnas, Gabrielius Zapalskis, Danas Kamarauskas.

Kompozitorius: Gabrielius Zapalskis.

Scenografė: Anta Marija Antanavičiūtė

Šviesų dailininkas: Marius Selevičius

Pjesės vertėjas: Andrius Jevsejevas

Trukmė – 2 val.  (su pertrauka)

N – 14

Šalčininkų r. sav.; Ukmergės r. sav.; Vilniaus m. sav.; Rokiškio r. sav.; Anykščių r. sav.; Plungės r. sav.; Telšių r. sav.; Mažeikių r. sav.; Radviliškio r. sav.; Šiaulių r. sav.; Šiaulių m. sav.; Pasvalio r. sav.; Kėdainių r. sav.; Panevėžio m. sav.; Biržų r. sav.; Vilkaviškio r. sav.; Marijampolės sav.; Kretingos r. sav.; Prienų r. sav.; Kauno m. sav.; Jonavos r. sav.; Varėnos r. sav.; Rietavo sav.; Panevėžio r. sav.; Alytaus m. sav.; Širvintų r. sav.; Kaišiadorių r. sav.; Molėtų r. sav.; Utenos r. sav.; Elektrėnų sav.; Klaipėdos m. sav.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Užsiėmime dalyviai pabuvos unikaliame istoriniame objekte - didžiausioje plotu Lietuvos Didžiojoje Kunigaikštystėje gardinėje pilyje su atstatytu bokštu - donžonu, kuriame įrengta muziejaus ekspozicija. Edukacinio užsiėmimo metu sužinos, kodėl šis statinys stūkso lygumoje, o ne ant kalvos, kodėl jis tokios formos. Tik veikdami kartu dalyviai galės įgyvendinti pagrindinį uždavinį: patys pastatyti Medininkų pilį dėliojant dėlionę – maketą ,,Medininkų pilis”. Atliekant šią užduotį, su edukatoriaus pagalba atskleis pilies gynybinius ypatumus, reikšmę viduramžių Lietuvoje.

Paslauga teikiama tik kultūros ar meno įstaigoje


A.Čechovo apsakymas „Kaštonė“ -1892 m išleistas kūrinys. Tai jautri istorija apie draugystę ir ištikimybę. Apie pasiklydusią šunytę, Kaštonę, kurią priglaudžia cirko artistų šeima. Čia ji atranda ne tik naujus namus, bet ir draugus: žąsiną, katiną ir kiaulę. Kaštonei debiuto vakarą cirko arenoje pasirodo šeimininkai. Rusvaplaukei tenka skausminga dilema: likti cirke ir mėgautis atskleisto talento šlove ar grįžti pas išsiilgtą šeimą. Kalaitę Kaštonę, žąsiną, katiną ir kiaulę spektaklyje įkūnys vaikai (aktoriai), gyvenantys šiuolaikiniame pasaulyje ir dėl įvairių priežasčių praradę savo namus: pamesti, pabėgę ar paklydę. Jie glaudžiasi cirko artisto namuose. Tačiau didžiausias mažųjų nelaimėlių troškimas yra grįžti į namus, kurių niekada nesiliovė ilgėjęsi, sapnavę, apie juos svajoję. Kiekvieno personažo valdoma lėlė - raktas į jo paties gyvenimo istoriją, kurią stebėdamas žiūrovas turės progą susitapatinti, „pasitikrinti” ir atpažinti savo paties jausmus.


Ši paslauga teikiama tik sezono metu, tai yra gegužės-spalio mėnesiais, nes didžiąją dalį vyksta lauke. Muziejuje edukacinės programos dalyviai susipažins su S. Nėries gyvenimo detalėmis, atkurtais memorialiniais kambariais, pasidžiaugs aplinka iš jaukių muziejaus terasų. Moksleiviai pasiskirstys komandomis, kiekviena gaus korteles su S. Nėries eilėraščių posmeliais, kuriuose paminėtas augalas. Vaikščiodami po muziejaus kiemą ir sodą, suras minėtą augalą ir prie jo įsmeigs spalvotą vėliavėlę. Laimės komanda teisingiausiai atlikusi užduotį.


Mažeikių Henriko Nagio viešoji biblioteka

Užsiėmimo metu suteiksime galimybę moksleiviams išbandyti inžinerinius Fishertechnik ir robotikos (Mindstorm EV3, Lego WeDo 2.0 education) konstruktorius, aptariant jų veikimo principus ir galimybes. Pristatysime sukonstruotą Mindstorm EV3 modelį – „roboto ranką“, moksleiviai galės išbandyti jo galimybes. Praktinio užsiėmimo moksleiviai konstruos robotą nuo pradžios ir jį užprogramuos, kad atliktų tam tikrus veiksmus. Bibliotekoje yra dviejų rūšių konstruktorių paketai: inžineriniai „Fischertechnik“, supažindinantys su pagrindiniais mechanikos principais bei energijos, greičio, galios sąvokomis; robotikos konstruktoriai (Mindstorm EV3, Lego WeDo 2.0 education), skatinantys moksleivius konstruojant, programuojant ir eksperimentuojant pritaikyti tiksliųjų mokslų žinias. Užsiėmimo metu vadovas, taikydamas mokymosi žaidžiant metodiką, skatins vaikus mąstyti kūrybiškai, kritiškai vertinti situacijas, skatins motyvaciją kurti, sieks, kad moksleiviai patirtų atradimo džiaugsmą, nes su Lego detalėmis viskas įmanoma. Bendradarbiavimas ir darbas komandoje konstravimo procese labai svarbu, nes pritaikomi problemų sprendimo, komunikavimo įgūdžiai ir tuo pat metu lavinami, nes atsiskleidžia įvairios emocijos ir idėjos tampa veikiančiu mechanizmu, kurį sukuria patys moksleiviai.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Šimtamečio siauruko istorija. Kelionė traukiniu Anykščiai - Troškūnai - Anykščiai (5-9 klasėms)

VIEŠOJI ĮSTAIGA "AUKŠTAITIJOS SIAURASIS GELEŽINKELIS"

Programos edukatorius pasitiks moksleivius Anykščių geležinkelio stotyje, aprodys Anykščių geležinkelio stotį ir palydės į antros klasės vagoną. Edukacija apima tiek pasakojimą, tiek važiavimo siauruoju geležinkeliu (siauruku) patyrimą. Traukinuku važiuojame iš Anykščių į Troškūnus. Po 40 minučių kelionės atvykstame į Troškūnų geležinkelio stotį. Ekskursija Troškūnų geležinkelio stotyje, kurioje bus pristatoma siaurojo geležinkelio istorija, apžiūrima į Kultūros paveldo objektų sąrašą įtraukta Troškūnų siaurojo geležinkelio stotis ir jos teritorija. Aplankysime buvusią raštinę, laukiamąją salę, "Prezidento salę" , apžiūrėsime siauruko darbuotojo foto parodą. Edukacijos metu vyks viktorina, pokalbiai, diskusijos. Dalyviams su spec. poreikiais - žaidimai, piešimo užduotėlės. Programos trukmė: kelionė traukinuku (Anykščiai-Troškūnai-Anykščiai) - 80 min., edukacijos programa - 40 min.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Edukacinė programa "Metų laikai: ruduo" (Nuotolinė paslauga)

Virtualioje edukacijoje, kuri patalpinta „Avilio“ teatro YouTube Private platformoje, du dideli kodėlčiai UCH ir ACH ( „Avilio“ teatro aktoriai Rita ir Arūnas), papasakos ir išmoningai parodys moksleiviams, kokie yra rudens mėnesiai, kokias ir kaip šventes švenčiame rudenį (rugsėjo 1-oji, rudens Lygiadienis, Pasaulinė gyvūnijos diena (šv.Pranciškaus diena), Ilgės, Linų diena (Vaižgantas), Lietuvos kariuomenės diena ir kt.), vaikai sužinos ir vizualiai pamatys, kokie gamtos reiškiniai vyksta ir džiugina mus rudenį, per profesionalias teatrines lėles ir filmuotoje medžiagoje vaikai susitiks su gyvąja gamta, sužinos, kokie darbai dirbami rudenį ir dar gausybę kitų įdomių dalykų...


Spektaklis "Dėdės ir dėdienės" (rež. Gabrielė Tuminaitė) ir diskusija su kūrėjais (Nuotolinė paslauga)

Pagal Juozo Tumo–Vaižganto apysaką pastatytas spektaklis vertas tikro literatūros ir teatro gurmano dėmesio. Kaip rašė pats Vaižgantas, dėdės ir dėdienės reiškia ne tiek giminystės ryšį, kiek socialinį santykį tarp ūkį paveldėjusių šeimininkų ir čia pasilikusių dirbti ir vargti „dėdžių“, kurių padėtis yra kažkas mišraus tarp tarno, samdinio ir šeimos nario, bet sunkesnė už samdinio, nes dirbama be atlyginimo, dažniausiai tik už „pavalgymą ir menką drabužį“. Pagal apysaką sukurtoje režisierės Gabrielės Tuminaitės inscenizacijoje vaizduojami būtent tokie „dėdės“ ir tokios „dėdienės“: Mykoliukas – aktorius Karolis Kasperavičius, Severiutė – aktorė Agnė Šataitė ir Rapolas – aktorius Mindaugas Capas. Meistriška rašytojo ranka sukurti personažai, nors ir įstatyti į grubias baudžiavinio kaimo aplinkybes, sugeba labai giliai jausti, stebėti ir suvokti save, patirti aukščiausias būties akimirkas. Vilniaus mažojo teatro spektaklyje išryškinamos stipriosios Vaižganto apysakos pusės: įtemptas siužetas, lyrikos ir šiurkštaus seksualumo mišinys, o svarbiausia – išskirtinis Severijos personažas. Ji atvira, temperamentinga, gaivališka. „Ji visiškai atitinka Vaižganto vitališkojo žmogaus formulę ir yra spektaklio žvaigždė“ – apie Agnės Šataitės Severiją rašė literatūrologas R. Tamošaitis. Pavargę nuo nesibaigiančio informacijos srauto, spektaklyje žiūrovai kviečiami pailsinti dvasią: režisierė įsitikinusi – tai klasikos privalumas. Kokybišką spektaklio įrašą bus galima stebėti teatro interneto svetainėje. Moksleiviai tai galės daryti visi kartu būdami mokykloje arba kiekvienas iš savo namų. Mokykloms bus suteikiami unikalūs prisijungimo kodai. Po peržiūros tą pačią dieną teatro feisbuko paskyroje vyks tiesioginė diskusija su spektaklio kūrybinės grupės atstovais, kur bus galima pasidalinti mintimis ir užduoti klausimų. Be to, mokytojams bus pasiūlyta teatrologės dr. Ramunės Balevičiūtės paruošta metodinė spektaklio analizės medžiaga.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Skaitmeninė kompetencija


Edukaciją sudaro dvi dalys- teorinė ir praktinė. Teorinės dalies metu mokiniai susipažins su naujausiomis 3D spausdinimo
technologijomis, skirtingų medžiagų panaudojimu, spaudinių pritaikomumu įvairiose srityse. Praktinėje dalyje mokiniai
pritaikys įgytas žinias apie objektų konstrukcijas, eskizuos pasirinkta tema, analizuos objekto konstrukcijų pritaikomumą 3D
spaudai, savo kūrybines idėjas perteiks piešiant 3D rašikliais ir sukurs erdvinį objektą- galutinį savo darbo rezultatą.

Artėjant šventėms ar kitoms progoms siūlome skirtingas darbelių temas:
Kalėdiniai - elniukai,eglutės, kalėdiniai žaisliukai
Velykiniai - paukščiai, kiškučiai, dekoruoti kiaušiniai
Akiniai karnavalui, knygos skirtukas ir daug kitų.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Spalvų kodas – eksperimentai laboratorijoje

„Spalvų kodas eksperimentai laboratorijoje“ tai „Mėgintuvėlio“ laboratorijoje vykstantys edukacinis renginys. Sujungiantis mūsų valstybės istoriją, gamtos mokslus ir chemijos eksperimentus į vieną visumą, tam, kad moksleiviai patirtų mokslo džiaugsmą. Edukacijos metu vaikai patys savarankiškai eksperimentuos: dėvės apsauginius akinius, chalatus ir naudosis tikrais cheminiais indais. Susipažins ir išbandys įdomiuosius chemijos eksperimentus: išbandys kietą anglies dioksidą, maišis įvairias spalvas, laikys ugnį rankose. Juk jei išmanai mokslą gali net ugnį suvaldyti. Pasiaiškinsime ar kietas anglies dioksidas (-80 C) pavojinga medžiaga, kaip su ja elgtis, o tada visi pagalvosime kur jo turi žmogus arba kur mokiniai jo jau ragavo? O, kai suprasime, kad visi gazuoti gėrimai pilni anglies dioksido iš sulčių pasigaminsime limonadą.
Eksperimentų metu, pasigaminsime Lietuvos trispalvę vėliavą kolbutėse ir sužinosime, kodėl būtent šios spalvos buvo pasirinktos mūsų vėliavoje.


Kas yra mada? Drabužis, pasirinkti aksesuarai - tai tam tikra kalba, savęs pristatymas aplinkai be žodžių. Spalvos, formos, simboliai gali būti naudojami kaip komunikacijos elementai. Edukacijos metu dalyviai susipažins su taikomojo meno ir mados samprata, nagrinės kaip pasikeitė taikomojo meno objektai aplinkoje, kaip keitėsi mada, kas tai įtakojo, kokie atpažįstami  tarpkultūriniai skirtumai, kaip keitėsi vartotojiškumas, kuo svarbus tvarumas madoje, tvarios mados tęstinumas ir daiktų antrinis panaudojimas šiuolaikiniame pasaulyje.
Edukacijos dalyviai susipažins su priemonėmis, kurios naudojamos dekoruojant, "atgaivinant" senus daiktus šiandien, bei išbandys jas praktiškai - kiekvienas dalyvis kurs savo išskirtinį dizainą ant marškinėlių, kuris prisidėtų prie jų asmeninio identiteto formavimo, "transliuotų žinutę" aplinkai.
Visomis priemonėmis pasirūpiname. Baigtą meno kūrinį dalyvis pasiima sau į namus.
Atsižvelgiant į mokinių amžių, įgūdžius, turimas žinias ir galimybes priimti ir suvokti informaciją, programa yra pritaikoma skirtingų gebėjimų vaikams (mokiniams).


Paukščiai lietuvių kultūroje (išvažiuojamoji)

Daugelis mūsų paukščius suvokiame skirtingai. Dažniausiai jais domimasi kaip gamtos dalimi supančia mūsų aplinką. Tačiau paukščiai kur kas labiau vyrauja mūsų šalies turtingoje kultūroje. Nuo seno susijusios įvairios šventės, apeigos, daug sukurta mitologinių pasakojimų, sutartinių, liaudies dainų. Edukacijoje „Paukščiai Lietuvos kultūroje“ susipažinsime ne tik su sutinkamais mūsų aplinkoje paukščiais ir juos mokėsime atpažinti iš išvaizdos, elgesio ar balsų, bet ir sužinosime, kurie paukščiai laikomi ateities pranašais, mistinėmis būtybėmis ar namų sargais. Spręsime mįsles, klausysimės lietuviškų sutartinių. Pamokos metu stebėsime įtraukiančius vaizdo reportažus iš paukščių gyvenimo ir išbandysime profesionalią paukščių stebėtojų įrangą: žiūronus, teleskopą. Jeigu oras bus palankus po edukacijos galėsime keliauti į netoliese mokyklos esantį parką ar paukščius stebėti mokyklos kieme. Net mokyklos teritorijoje galima stebėti keliolika paukščių rūšių! Pamokas veda kvalifikuotas, pedagoginį ir gamtamokslinį išsilavinimą turintis edukatorius, Lietuvoje žinomas ornitologas Gediminas Petkus. Aplankykite www.pazinkpaukscius.lt svetainę. Mokytojai internetinėje svetainėje gali nemokamai naudotis metodine medžiaga - vaizdo reportažais ir kita naudinga informacija.

Paslauga teikiama tik paslaugos gavėjo pasirinktoje įstaigoje (pvz., mokykloje)


Kultūrinė edukacinė programa – ekskursija „Senojo Vilniaus paieškos“

Ištraukime dulkėmis nuklotas archyvines nuotraukas,
piešinius ir jų pagalba atraskime jau išnykusį Vilnių. Kokių pastatų per daugelį metų Vilniuje nebeliko, kur dingo fontanai ir
palmės, gynybinė siena ir jos vartai? Kaip atrodė Vilnius didžiojo potvynio metu, kur Katedros aikštėje stovėjo vandens
kolonėlė ir kieno paminklas buvo apjuostas apsaugine tvora, saugantis nuo „vandalų“ ir laukinių šunų? Edukacinės ekskursijos
tikslas supažindinti mokinius su skirtingų laikotarpių Vilniaus kultūriniu ir architektūriniu paveldu, atskleisti jo vertybes ir
ugdyti kultūrinį - istorinį sąmoningumą. Gyvai tyrinėti miestą ir atrasti jame įvykusius pokyčius: dingusius, nugriautus,
konservuotus ar atstatytus pastatus. Ugdant pastabumą ir dėmesį detalėms, tobulinti gebėjimą geriau suprasti ir interpretuoti
miesto kultūrinę aplinką ir paveldo objektų išsaugojimo iššūkius. Istorinis pasakojimas papildytas vizualine medžiaga -
senovinėmis nuotraukomis, taip pat mokiniai įtraukiami į praeities paieškas, edukacinius, teminius žaidimus padedančius
suprasti kaip kito miesto architektūrinė išvaizda, landšaftas, infrastruktūra ir kas įtakojo tuos pokyčius. Mokiniai skatinami
įsivaizduoti išnykusį miestą, tyrinėti ir interpretuoti, matyti detales, vertinti ir saugoti kultūros ir architektūros paveldą,
perduoti savo žinias ir pagarbą ateities kartoms. Edukacinės programos turinys ir forma pritaikoma individualiai pagal
amžiaus grup

Lietuvos sostinės Vilniaus ir Gedimino laiškų metai

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Tikslas- skatinti mokinių domėjimąsi naudingomis iškasenomis, jų panaudojimo galimybėmis.
Uždaviniai 1.	Supažindinti mokinius su naudingomis iškasenomis. 2. Suteikti informacijos apie jų panaudojimo galimybes. 3. Palyginti įvairių naudingų iškasenų savybes. 4. Mokyti supilstyti bei papuošti kompoziciją iš spalvoto smėlio stikliniame inde.
  Mokiniai klauso pasakojimo apie naudingas iškasenas, kurio metu jos neįvardinamos tik apibūdinamos, prisimena jau turimą informaciją bei ją užrašo į pateiktas lenteles. Grupelės gauna indelius su naudingomis iškasenomis, lygina jų savybes (judindami klauso kaip barška, kiek sveria ), užpildo lentelę įrašydami naudingų iškasenų pavadinimus.  Atlikę tiriamąją veiklą, aptarę gautus rezultatus užpildytose lentelėse ir lygindami su skaidrėmis, bei apžiūrėdami indelių turinį, stebi kiek jie prisiminė, o kiek žinojo, ką atspėjo, kodėl nepavyko. Suskaičiuoja atspėtas teisingai.
Susipažįsta su floristo specialybe, floristinių kempinių rūšimis, jų panaudojimo galimybėmis, smėlio pilstymo būdais, komponavimo principais. Į stiklinį indą supilsto spalvotą smėlį bei kuria kompoziciją. Sukurtą kompoziciją mokiniai pasilieka sau.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Morta, Bona, Julija, Marija, Judita, Uršulė, Fania, Ona, Elena, Jurga, Elžbieta, Sofija... – tai Vilniaus moterys, kurios tikrai žinojo, ko nori. Kūrybos ir laisvės, valdžios ir įtakos, šeimos, karjeros, mokslo, pergalių, gerovės savo tautai, pokyčių visuomenėje – jos visos sprendė, rinkosi ir veikė pačios ir pasiekė kultūrinių, socialinių bei kultūrinių pokyčių.
Vienoms jų Vilnius buvo gimtas, kitoms – tik tarpinė stotelė, vienoms svetingas, stebuklingas, kitoms – atžagarus ir šaltas pasirodė, vienų pavardėmis šiandien mieste vadinas gatvės, namus pažymi atminimo lentos, kitų gal net vardus pamiršęs dažnas Vilniaus gyventojas.
Ši edukacija apie skirtingų epochų, likimų, talentų ir gebėjimų moteris, kurios ne tik vaikščiojo Vilniaus grindiniu, bet paliko ryškų pėdsaką Lietuvos ir Vilniaus istorijoje, knygose, dienoraščiuose, nuotraukose, liudijimuose ir net įstatymuose. Be šių moterų indėlio mūsų istorija būtų kitokia, tad verta žinoti ir pažinti šias ypatingas, darbščias ir talentingas moteris.
Edukacija skirta 9-10 klasės moksleiviams, jos trukmė apie 2 val. Vieta: Vilniaus senamiesčio viešos erdvės.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Žolelių arbatos degustacija „Kelionė po arbatų pasaulį"

Dainų šventės akordai kitaip: ne tik dainomis, šokiais ir nupintais žolių vainikais turtinga Lietuvos kultūrinė saviraiška. Lietuviškų laukų žolelių arbatos gėrimas fone skambant skrabalų, kanklių ar birbynių akordamas gali tapti išskirtine ir unikalia kiekvienos klasės mokinių dainų šventės dalele.
Žolelių arbatos degustacija "Kelionė po arbatų pasaulį".
Vaikams visa kas žalia ir auga lauke dažnai tėra tik paprasčiausia žolė. Per pažinimą ir suvokimą apie žolelių naudą supažindinama su lietuvišku kultūros paveldu, o teorinių bei praktinų žinių visuma tampa savotišku pirmuoju žingsniu į liaudies mediciną. Degustuodami ir kurdami žolelių arbatas mokiniai taps vaistininkais ar žolininkais. Vykdomos edukacijos trukmė 60 min. Edukacijoje naudojamos tik mūsų pačių surinktos bei džiovintos vaistinės žolelės. Arbatą gersime iš ekologiškų gamtoje suyrančių popierinių vienkartinių puodelių. Edukacijos metu: 1) dalyviai skaidrių pagalba supažindinami su pasaulio arbatų žemėliapiu bei lietuviškomis žolelėmis, kurias degustuosime edukacijos metu. 2) po supažindinimo kiekviena, arbatoje naudojama žolelė degustuojama atskirai: 2. 1. uoslės pagalba bandome atpažinti džiovintą žolelę. 2. 2. čiuopiant apžiūrime vazonėlyje pasodintus augalus. 2. 3. skonio receptais skanaujame ir mėgaujamės arbatomis. 3) po visų žolelių degustacijų mokinys ant popierinio puodelio kurs savo žolelių receptą, taip sukurdamas arbatos mišinį, kuriam sukurs arbatos pavadinimą. 4) sukurtą meninės išraiškos arbatos žolelių kompoziciją ją susidėlios į jam skirtą medvilninį arbatos maišelį, kurį degustuos namuose su šeimyniškiais. 5) likusį edukacijos laiką skiriame pokalbiams, pasisakymams, mokinių klausimams, pastebėjimams, diskusijoms.
Organizatoriaus pastaba.
*Kviečiame susisiekti +370 670 96679 arba info@sestasispojutis.lt ir susitarti dėl patogaus renginio laiko.
*Po edukacijos atskiru susitarimu galima ekskursija po Nemuno kilpų regioninio parko lankytojų centrą apžiūrint ekspozicijas.


Išmok statyti pilį! (Nuotolinė paslauga)

Vilniaus pilių valstybinio kultūrinio rezervato direkcija

Vilniaus pilių tyrinėtojai ir pilių architektų ABC. Vaikai bus supažindinti su Vilniaus pilių teritorijoje buvusiomis ir esamomis pilimis, gynybiniais bokštais, ginklų arsenalu, pilies maldos namais. Gilinsimės į gamtinę aplinką, kur buvo statomos pilys, į pilių tipus, supažindinsime su vidiniu pilių gyvenimu, gynyba ir karyba. Mokiniai įgys praktinių architektūros stilių, pastatų paskirties atpažinimo įgūdžius. Vilniaus pilyse kiekviename žingsnyje galima sutikti vis kitą architektūros stilių, atpažinti pastato epochą iš išlikusių architektūrinių detalių. Keliausime laiku „Minecraft“ žaidimo pagalba – atgyjęs istorinis Vilnius suteikia galimybę pamatyti, kaip atrodė teritorija aplink Valdovų rūmus netgi 5 skirtingose epochose.


Per įtraukų edukacinį užsiėmimą "Kodėl skrenda lėktuvas?" mokiniai pagilins žinias apie aplinką veikiančias jėgas, fizikos dėsnius, lėktuvų dizaino tendencijas, jų formas. Veikla vykdoma pritaikant edukacinio užsiėmimo turinį ir priemones pagal mokinių amžių. Dalyviai supras dešimtmečių ir šimtmečių, daugybės žmonių darbo, gyvybių praradimo "kainą", kol skraidymas žmonijai tapo įprastu ir kasdieniu reiškiniu. Susipažindinsime, nuo ko prasidėjo aviacija, kaip vystėsi ir plėtojosi jos raida, kol buvo sukonstruotas pirmas lėktuvas pasaulyje.
Mokiniai turės galimybę „pasimatuoti“ piloto kėdę, t.y., valdyti  muziejuje esantį skrydžio imituoklį. Imituoklis skirtas susipažinti su orlaivio valdymo ypatumais, o patyrusiems – pasitikrinti savo žinias. Programinė įranga leidžia keisti skrydžio sudėtingumą priklausomai nuo pilotuojančio asmens pasiruošimo.


Kūrybinio rašymo dirbtuvės „Žodžiai-pa-trankos"

Kas yra literatūra? Maironis, Donelaitis, Šekspyras, Kamiu? O gal Beata Tiškevič? Ir kuo skiriasi Šekspyras nuo pikto vairuotojo, o šis – nuo skelbimo apie dingusį kačiuką? Šiuos klausimus atsakysime „Žodžiai-pa-trankos" dirbtuvėse, jose taip pat parodysime, kad poezija nėra tik rimtų ponų reikalai, kad ji gali būti apie meilę čipsams taip pat kaip ir apie meilę tėvynei, kad kūryba yra kiekvienam ir neprivalo būti tobula. Ir visa tai ir išbandysime: kūrybinėse dirbtuvėse, skirtose ir mėgstantiems rašyti ir tiems, kas į poeziją žiūri skeptiškai, atliksime keletą kūrybinio rašymo pratimų, kurių pagalba kiekvienas taps poetu. Taip pat patyrinėsime performatyvumą - teatrališką skaitymą, o norintys turės galimybę išmokti triukų, paversainčių juos įtaigiais oratoriais! Užsiėmimo temos ir metodai pritaikomas pagal dalyvių amžiaus grupę.


Edukacinės dirbtuvės „Juokdarių teatras“

Hampelmanas – vokiškos tradicijos animuojama lėlė-žaislas (vok. Hampel – mostaguoti, mosikuoti (rankomis), mėtyti į šalis kojas, spurdėti; Mann – žmogus). Paprastai ja vaizduojami pajacai, juokdariai, klounai. Hampelmanai būna plokšti, iš kartono arba fanieros: timptelėjus virvelę lėlės rankos ir kojos kyla ir leidžiasi žemyn, sukurdamos šokio įspūdį. Šiais laikais populiariausias Hampelmano suvenyras – Pinokis.

Dirbtuvėlėse siūlysime pasigaminti savą hampelmano personažą, kurį galėsite parsinešti namo ir juo linksminti savo bičiulius bei artimuosius.


Tado Ivanausko Obelynės parko medžiai ir krūmai

Obelynės dendrologinis parkas yra Kamšos botaninio-zoologinio draustinio teritorijoje, Akademijos miestelio pakraštyje, ribojasi su giliomis Varžupio ir Obelynės upelių griovomis. Tai gamtininko Tado Ivanausko įkurtas parkas. Parkas paskelbtas respublikinės reikšmės istoriniu, kraštovaizdžio ir architektūriniu paminklu. Vaikščiojant po šį parką pasakojama Obelynės dendrologinio parko atsiradimo istorija, susipažįstama su čia augančiais medžiais ir krūmais, nepraeinama pro tyla besimėgaujančiais gyvūnais. Kelionė prasideda prie Obelynės parko žemėlapio.
 Atlikdami individualias ir grupines užduotis, edukacijos dalyviai suras didžiąją tują, juodąją ir geltonąją pušis, kanadinę cūgą, bankso pušį, paprastąją ir serbinę egles, balkaninę pušį, sidabrinį ir kurilinį maumedžius, baltąją eglę, žirniavaisį puskiparisį ir dar daug kitų nuostabą keliančių medžių. Iš surinktos gamtinės medžiagos kurs meno kūrinius.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Menas išgelbės pasaulį arba kaip suprasti meną

Keista, bet dar ir šiandien į modernų meną (XIX a. pab. – XX a. pr.) daugelis žiūri nepatikliai. Neretai nuostabą ar net juoką sukelia 1915 m. sukurtas K. Malevičiaus paveikslas „Juodas kvadratas“. Vis dar nesuvokiama, kad menininko dvasinė tikrovė gali būti išreikšta įvairiomis meninėmis priemonėmis. Dažnas pamatęs įvairių XIX a. pab. – XX a. pr. modernizmo meno srovių kūrinius pamano, ar net garsiai replikuoja: „ir aš taip galėčiau“. Nenumanydami, kad spalvinė klausa, novatoriškumas, koncepcija nėra lengvai suvokiami ir kopijuojami dalykai. Daugeliui sunku suprasti modernizmo meną, jis atbaido neįgudusį vartotoją, dėl nežinojimo bei kelia daug klausimų: kas yra modernistinis menas, kodėl jis atsirado, ką menininkai norėjo savo menu pasakyti? Kokia viso to esmė? Kodėl jis jiems atrodo nesuprantamas, nepriimtinas, svetimas ar net brutalus. Todėl pagrindinis šio užsiėimo tikslas ir yra atsakyti moksleiviams į paminėtus klausimus supažindinant juos su XIX a. pab. – XX a. pr. išaugusiais įvairiais meniniais sąjūdžiais, kurie dabar vadinami modernizmo menu. Teorinėje edukacinio užsiėmimo dalyje moksleiviai sužinos, kodėl XIX a. pab. – XX a. pr. menininkai ėmė laužyti akademines taisykles, kodėl ėmė studijuoti pirmykščių genčių meną, ieškojo naujų išraiškos priemonių ir daug eksperimentavo. Sužinos kokios modernaus meno srovės bei judėjimai iškilo, kuo jie ypatingi, kokios meninės išraiškos priemonės buvo naudojamos, kokie menininkai buvo įvairių modernizmo meno srovių pradininkai, kokie žymiausi jų darbai. Praktinėje užsiėmimo dalyje moksleiviai dirbs grupėse. Kiekviena grupė atliks meninę užduotį susijusią su skirtinga modernistinio meno srove (pvz. kubizmu, puantilizmu, fovizmu, futurizmu, siurrealizmu). Atlikdami užduotis grupėse moksleiviai pajus komandinio darbo privalumus, tarsis dėl būsimo kūrinio idėjos, meninio sprendimo, pasiskirstys darbais. Smagios meninės užduotys įtrauks moksleivius į kūrybinį procesą, padės pažintis modernistinio meno pasaulį.


Edukacinio užsiėmimo „Margučių raštai“ metu kviečiame susipažinti su Velykų tradicijomis, papročiais, margučių spalvų, ornamentų ir simbolių reikšmėmis ir patiems išbandyti tradicinį marginimo būdą vašku. Supažindinama su šventės kilme, margučių marginimo būdais senosiomis technikomis: kiaušinių skutinėjimu ir išrašymu karštu vašku. Taip pat aptariamas šių būdų paplitimas įvairiuose Lietuvos regionuose, tradicijų kaita. Ilgus amžius mūsų protėviai kiaušinius dažė natūraliais dažais, pagamintais iš augalų ar balų rūdos. Dažydavo juos ąžuolo, skroblo ar juodalksnio žieve, svogūnų lukštais, rugių želmenimis, samanomis, ramunėlėmis, kmynais. Pasakojama apie spalvų reikšmes, dažų pagaminimą iš augalų, margučių raštus bei jų reikšmę. Supažindinama su senųjų margučių raštų vardais (pvz., saulutės, žvaigždutės, žalčiukai, „paukščio pėdutės"), aptariama, iš ko susideda raštas, ką jis simbolizuoja. Supažindinama su įrankiais, priemonėmis, dažais, suteikiama informacija apie tai, kokius kiaušinius geriausiai marginti, kaip juos paruošti; pristatomi pagrindiniai ornamento elementai, komponavimo principai, simboliai. Organizuojamas savarankiškas užsiėmimo dalyvių darbas, remiantis pateikta gausia iliustracine medžiaga, margučių raštų ir muziejaus eksponatų pavyzdžiais. Mokoma marginimo karštu vašku technologijos, skatinama kurti savo raštus, pasitelkiant fantaziją ir remiantis tradiciniais raštais. Šiam etapui skiriama didžioji užsiėmimo dalis. Kiekvienas dalyvis numargina po 2 kiaušinius. Tuomet margučiai dedami į dažus, paskui nusausinami. Šis edukacinis užsiėmimas skirtas 1-6 kl. moksleiviams. Atsižvelgiant į dalyvių amžių yra pritaikomas užsiėmimo turinys. 1-3 klasių mokiniai orientuojami į procesą, o 4-6 kl. mokiniams jau keliami didesni uždaviniai: siekiama tikslesnio ornamento išpildymo ir komponavimo. Užsiėmimo vadovas aptaria praktinio darbo rezultatus, atsako į pateiktus klausimus, ragina neužmiršti senųjų tradicijų ir skleisti įgytas žinias savo šeimose.


Linoraižinys: kaip grindų danga virsta meno kūriniu

Grafikos menas turtingas įvairiomis technikomis. Viena iš tokių – linoraižinys. Beje, linoraižinio klišės pagrindas – devynioliktame amžiuje pradėtas gaminti linoleumas, skirtas grindims... Dvidešimto amžiaus pradžioje kūrusi vokiečių ekspresionistų dailininkų grupė „Die Brücke” (liet.: “Tiltas”) atrado, kad linoleumas – puiki, raižymui tinkanti priemonė. Ji gali pakeisti daug sudėtingesnį medžio raižymą.
Juk lino raižinyje galime sukurti panašius efektus kaip ir raižant medį, o raižyti yra daug lengviau. Gal dėl to linoraižiniai
tapo tokie populiarūs, plačiai naudojami supažindinti su grafika mokyklose. Dažnai visų pradedančiųjų grafikų pirmieji
raižiniai būna atlikti linoleume. Linoleume galime sukurti ir tradicinį grafikos kūrinį – parodose rodomus didelius
atspaudų lakštus – estampus, ir mažosios grafikos pavyzdžius – ekslibrisus ar atvirukus. Kviečiame pasinerti į linoraižinio pasaulį ir sukurti mažosios grafikos kūrinį. Užsiėmimo metu susipažinsime su grafikos istorija, vėliau raižysime ir spausdinsime linoleaumą.

Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Edukacija "Aktorinis meistriškumas" (7-12 klasėms)

Jaunų žmonių, ypač tų, kurių asmenybės dar tik formuojasi, kūrybiškumą dažniausiai varžo baimė klysti, kitų nuomonė, kompleksai dėl tam tikrų savo trūkumų. Todėl šiose dirbtuvėse bus sukurta nauja, kūrybai ir laisvei skirta erdvė, kurioje dalyviai, atlikdami teatro profesionalų naudojamus judesio pratimus, išmoks: • pažinti savo privalumus ir trūkumus; • atrasti individualią raišką;• sustiprinti pasitikėjimą savimi • išlaisvinti kūrybiškumą; • susikoncentruoti; • tobulinti analitinius gebėjimus ir savirefleksiją. Šie gebėjimai ypač svarbūs ugdant savimi pasitikinčią ir kūrybingą asmenybę, gebančią save analizuoti ir tobulinti bei siekti užsibrėžtų tikslų ir svajonių. Kūrybines dirbtuves ves Alytaus miesto teatro aktoriai Povilas Adomaitis ir  Tomas Pukys , kurių išskirtinė domėjimosi sritis – scenos judesys. Povilas profesines žinias nuolat gilina scenos judesio ir psichofizikos srities seminaruose ir dirbtuvėse, turi scenos judesio dėstymo patirties, o nuo 2019 m. rengia kūrybinės laisvės laboratorijas suaugusiesiems, vaikams ir paaugliams visoje Lietuvoje. Tomas – nuo 2018 m. Alytaus teatre kuriantis vaidmenis spektakliuose, judesio spektakliuose ir dalyvaujantis gausybėje kitų renginių. Unikali judesio plastika, energija, profesionalumas ir išvermė – stipriosios Tomo savybės, leidžiančios sukurti išskirtinius vaidmenis, kuriuose vyrauja proto ir kūno dermė.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Gamtos stebuklai Talkšos ekologiniame take

Edukacija skirta mokinius supažindinti su Talkšos ekologinio tako stebuklais . Edukacijos metu, bus aplankomos kelios ekologinio tako stotelės, kuriuose pristatoma kuom ta vieta ypatinga.  Trys pagrindiniai sustojimai: upelis, paukščiai, vabzdžiai. Pristatoma kuo tos stotelės ypatingos, ką jos žymi. Veiklos metu bus ir praktinių užduočių: paukščių stebėjimas, vabalų rinkimas, bei identifikavimas, bei vabalų visšbučio statymas iš gamtos medžiagų.
Vaikai mėgsta būti svarbiais, pripažintais ir reikšmingais. Šis edukacinis užsiėmimas mokiniams sudaro galimybes - savo rankomis sukurti būveinę vabalams ir išlaisvinti vaizduotę, ugdyti kūrybines galias, stiprinti atsakomybę už savo veiksmus.


Švietimo sistemoje, darbo rinkoje ir kitose gyvenimo srityse akcentuojama kūrybiškumo svarba. Kūrybiškumas (kaip vidinė žmogaus savybė) apibrėžiamas, kaip gebėjimas atrasti naujas idėjas, mąstyti savarankiškai, greitai orientuotis probleminėse situacijose, rasti netipinius sprendimus. Edukacijos "Užkurk vėją kalvoje: kūrybiškumo lavinimo dirbtuvės" metu mokiniai sužinos individualaus ir komandinio kūrybiškumo lavinimo metodus, daugelį jų išbandys praktiškai. Dalyviai sužinos, kodėl kartais svarbu neskubėti ir atidėti darbus, kaip sėkmingai parduoti akmenį, apipavidalinti automobilių antenas, užsidirbti nešiojant marškinėlius, greitai atsibusti ryte, kokius akinius ir kvepalus naudoja šunys, kaip kurti pasakas, pavalgyti „aklai“ ir įveikti „Neįmanomą misiją“ užsiimti neurobika ir kaip su kūrybingumu susiję greipfrutai ? Edukacijos metu dalyviai „prasilauš“ kūrybingumo srityje ir šį gebėjimą galės panaudoti užsiimdami kūryba, lengviau mokydamiesi, atlikdami užduotis mokykloje ir susidurdami su gyvenimo iššūkiais.


Istorijos ir literatūros paralelės: spaudos draudimas ir tautinio atgimimo šaukliai (Nuotolinė paslauga)

Kodėl 40 metų nebuvo galima spausdinti leidinių, rašytų lotyniškais rašmenimis? Kokią įtaką tokia situacija turėjo lietuvių literatūros raidai? Ką reiškia sąvoka „vargo mokykla“? Kuo patraukli, išskirtinė J. Basanavičiaus ir V. Kudirkos – pirmųjų lietuviškų laikraščių redaktorių – biografija? Apie ką buvo pasakojama pirmajame lietuviškame romane? Atsakymus į šiuos ir daugybę kitų klausimų sužinosite naujoje, virtualioje mūsų pamokoje „Istorijos ir literatūros paralelės: spaudos draudimas ir tautinio atgimimo šaukliai“. Pamokos metu aptarsime svarbiausias šio laikotarpio temas: graždanką, vargo mokyklą, knygnešystę, kontrafakciją, leidinius „Aušra“ ir „Varpas“, pirmąjį spektaklį ir lietuvių romaną ir kt. Taip pat susipažinsime su svarbiausiomis to laikotarpio figūromis ir jų veikla: M. Valančiumi, J. Basanavičiumi, V. Kudirka, J. Bieliniu, broliais Vilkutaičiais ir kt. Pamokoje bus dalinamasi muziejuje sukaupta ir saugoma unikalia vaizdine medžiaga: moksleiviai turės galimybę patyrinėti graždankos, kontrafakcinių leidinių pavyzdžius, pamatyti svarbiausius to meto leidinius.


Išvažiuojamasis edukacinis užsiėmimas „Priimk jūros iššūkį!“ Jūra yra didi ir galinga, su ja nepajuokausi ir jos neužvaldysi, todėl būtina ją pažinti bei išmokti sugyventi su ja. Nuo seno žmonės bandė prisijaukinti jūrą, kūrė įvairias gelbėjimosi priemones, kad būti vandenyje būtų saugiau, ar kad nutikus nelaimei būtų galima išsigelbėti. Edukacinio užsiėmimo metu vaikai trumpam taps jūrininkais ir priims jūros iššūkį: šifruodami užkoduotas žinutes, rišdami jūrinius mazgus, išmokę apsirengti gelbėjimosi liemenes, bandys saugiai sugrįžti namo.


Mes paruošėme vaikams smagius, reikalaujančius drąsos ir kartais šiek tiek kantrybės eksperimentus, kuriuos jie galės ne tik pamatyti, bet ir viską patys išbandyti. Užsiėmimo metu, mes sužinosime iš kur atsiranda gyvybė, kaip mus veikia gravitacija, kas yra oras, kokios yra dujų savybės, ką mums parodo cheminiai bandymai, kaip mus apgauna saulės spinduliukai ir dar daug kitų įdomių dalykų. Mes su mobilia moksline laboratorija esame pasiruošę atvykti į bet kurį Lietuvos kampelį. Tai nepaprastai smagi, įdomi, pažintinė programa vaikams, kurioje ne tik supažindinsime su įdomiais chemijos ir fizikos reiškiniais, paaiškinsime tų reiškinių susidarymo priežastį, bet ir viską kartu išbandysime. Vaikams ši programa - tai kaip apsilankymas nežinomoje, keistoje, daugybę stebuklų turinčioje šalyje. Nesvarbu, ar vaikai žingeidūs, ar pasyvesni - tai įspūdinga demonstracijų, žaidimų ir mokslinių eksperimentų programa, kuri maloniai nustebina ne tik mažus, bet ir vyresnius žiūrovus. Tai interaktyvi programa, kurios metu vaikai atliks mėgstamiausią magiškąjį eksperimentą - įspūdingąjį vulkano išsiveržimą. Vaikams organizuojami žaidimai ir smagios gimtadienio užduotys. Visi atliekami eksperimentai yra tikrai saugūs. Programa įdomi tiek berniukams, tiek mergaitėms. Mažiems vaikams labai patinka tokiose programose dalyvauti kartu su tėveliais. Todėl tam, kad gimtadienis praeitų dar smagiau, siūlome tėveliams nepasikuklinti ir kartu su vaikais vykdyti užduotis bei dalyvauti programoje. Programos metu jūsų laukia: Neišpilamas vanduo, sužinosite, ar vanduo moka keliauti; Originalus plaučių tūrio matavimas ir šaudymas dūmais; Lavos lempos gamyba, nesprogstantys muilo burbulai; Pažintis su sausu ledu, ekperimentai su azotu; Baliono išlaikymas ore, jo neliečiant; Sužinosite, dėl ko pradurtas balionas nesprogsta; Įvairiaspalvių judančių raštų kurimas tiesiog ant pieno; Neįtikėtinai smagus vaikščiojimas ant kiaušinių; Ugnies gesinimas, jos neužpučiant ir neužliejant vandeniu; Lobio paieškos


Pasiturinčių ūkininkų vaikas… Toks buvo tautos patriarchu vadinamas Jonas Basanavičius savo gyvenimo pradžioje. Sulaukę Jūsų tipinėje turtingo Suvalkijos ūkininko sodyboje papasakosime ne tik apie XIX a. buitį, bet ir apie Jonuko vaikystę, patirtus nuotykius bei santykius šeimoje. Pasamprotausime, ką galėjo stebėti Jonas Basanavičius, žvelgdamas pro savo vaikystės langą, o tada atliksime įvairias užduotis.


“Mažasis cirkas” siekia supažindinti jaunąjį žiūrovą su šiuolaikiniu cirku ir skatinti jį kūrybiškai mąstyti . Vaikai kviečiami Į mažą cirko palapinę žiūrėti spektaktaklį "Blusa ir Profesorius “, sukurtą pagal to paties pavadinimo H.K.Anderseno pasaką. Spektaklyje šiuolaikiškai, juokingai ir orginaliai pateikiama jaunajam žiūrovui kūrybiškumo tema. Pagrindinis istorijos herojus "profesorius", vaikystėje iš sprogstančio oro baliono iššokdintas parašiutu, troškęs būti lakūnu ,bet įgijęs fokusininko amatą, rodydamas savo triukus keliauja po pasaulį. Susiradęs mylimąją "žmonikę" su ja rodo fokusus , bando uždirbti pinigų ir įsigyti oro balioną... galiausiai žmona dingsa, o kartu su ja ir gera nuotaika... jis lieka vienui vienas ir jau atrodo blogiau būti nebegali... bet tuomet užtenka vienos vienintelės "blusos", kad ir vėl norėtųsi juoktis ir svajoti... Kūrybiškumas esantis kiekviename iš mūsų padeda įveikti net ir sunkiausias gyvenimo situacijas ir vėl džiaugtis gyvenimu. Šiai istorijai papasakoti aktorius naudoja žongliravimo, balansavimo disciplinas, lėlių ir objektų teatrą. Pasirinktas objektas- vinilinė plokštelė. Iš jų skamba muzika, jos virsta žongliravimo abjektais, iš scenografijoje esančių stalčiukų atsiranda pasakos personažai, skirtingų tūrių lėlės padarytos iš vinilinių plokštelių. Spektaklis kupinas, parodaksalių situacijų, netikėtumų, kūrybiškų staigmenų. Aktorius meistriškai manipuliuoja žiūrovų mintimis vis pateikdamas naujų beprotiškiausių sprendimo būdų. Stebėdami šį cirko vaidinimą, dalyviai kviečiami kartu kūrybiškai mąstyti, įveikti sunkumus beprotiškiausių idėjų pagalba. Šiuolaikinio cirko vaidinimas– puiki erdvė ugdyti vaikų kūrybiškumą, kritinį mąstymą, nes tai leidžia įsijausti į kito žmogaus gyvenimą ir atsiribojus nuo jau turimų žinių iš naujo kritiskai mąstyti.


Plungės rajono savivaldybės viešoji biblioteka

Klasė, atėjusi į edukaciją, padalijama į komandas po 4–5 jaunuolius. Kiekvienai komandai duodamas Plungės parko žemėlapis su pažymėtais objektais bei užduočių lapas. Užduotys atliekamos aplankant žemėlapyje pažymėtus objektus (kai kurioms atlikti reikalinga QR kodų skaitymo programėlė, įdiegta mobiliuosiuose telefonuose), bibliotekoje turimos hologramos, VR akiniai, padedantys aplankyti virtualią oranžeriją ir kt.). Po to komandos pasitikrina įgytas žinias viktorinoje. Apdovanojami nugalėtojai.


ATRASK!!!.. IŠREIKŠK!!!... SUKURK!!!... ATRASK savyje odos gaminių dizainerio talentą! IŠREIKŠK save ir SUKURK odinę apyrankę!

Ar norite pabūti kūrėju ir pasigaminti savo išskirtinę odinę apyrankę taip atskleidžiant savo "vidinį aš"? O gal norite pabandyti iškalti savo inicialus odoje ir sužinoti kaip įdedama kniedė bei spaudė? Ir dar.. gal norėtumėte smagiai ir naudingai praleisti laiką, sužinant ką tas odininkas gali pagaminti, ir kaip lengvai pradurti toje storoje odoje skylutę? Jei visi Jūsų atsakymai taip, tuomet laukiame Jūsų kvietimo ir galėsite bent trumpam turėti odininkės dirbtuves savo mokykloje ar kitoje vietoje. Čia ne tik kursite, įsivaizduosite, susipažinsite su odos rūšimis, sužinosite kokia gi veikla užsiima tie odininkai, bet ir iš arčiau pažvelgsite į dizainerių gaminamus gaminius, galėsite patys paliesti odas, išmušti skylutes, įdėti kniedes ir iškelta galva išeiti su savo gamybos apyranke! Laukiame Jūsų ir pažadame, kad bus ne tik naudinga, bet ir smagu! Iki greito!
Su šypsena, Viltė :)

Paslaugos tikslas. Išbandyti save odinių gaminių dizainerio "drabužyje", atskleidžiant savo "vidinį aš". Uždaviniai. Suvokti odininkų gaminamų kūrinių įvairovę, praplečiant akiratį. Susipažinti su garsių dizainerių gaminiais iš odos ir pabandyti būti kritiku / vertintoju. Sužinoti odų rūšis, kokybiškos odos savybes bei odininko darbo įrankius. Išbandyti odininko amatą ir save kūrėjo vaidmenyje, pasigaminant rankų darbo apyrankę tokiu stiliumi, koks atskleidžia edukacijos dalyvio "vidinį aš". Pagerinti edukacijos dalyvių socialinius įgūdžius, suteikti teigiamų emocijų ir parodyti galimybę mokytis inovatyviais metodais.

Numatomas poveikis.
Per pasigamintą gaminį atskleista saviraiška, vidinis pasaulis. Praplėstas supratimas apie kultūrinės raiškos ir komunikavimo formas, suprasta, kad komunikuoti galima ne tik verbaliai, ar raštiu, bet ir per kūrybą. Po edukacijos dalyvis bus išbandęs save kaip kūrėją "odos dizainerio rogėse" bei kaip vartotojas ir vertintojas kitų dizainerių darbus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija


Viešoji įstaiga Vilniaus miesto muziejus

Prisiminimai, kuriuos galime įsidėti į kišenę, pakabinti savo kambaryje, išskleisti lietui lyjant ar nešioti įsisegę į plaukus – kas jie? Ogi suvenyrai! Iš prancūzų kalbos kilęs žodis dažniausiai mums primena keliones bei atostogas, bet taip pat puikiai gali tapti ir muziejaus eksponatu, pasakojančiu savo istoriją. Bet kas nutinka, jei visos istorijos staiga nutyla? Jei visi muziejaus archyvai ištirpsta lietuje?

Kreipiamės pagalbos į Jus ir kviečiame ieškoti dingusių istorijų! Kartu bandysime iš naujo prakalbinti muziejuje gyvenančius suvenyrus, išsiaiškinti, kokių gi jų čia yra, kuo jie skiriasi, kuo panašūs bei ką pasakoja apie Vilnių (ir ne tik!). Drauge kelsime smalsius klausimus – ar galime girdėti suvenyrą, o ragauti? Ir, jau pažinę iš įvairių laikotarpių bei vietų atkeliavusius suvenyrus, patys kursime saviškius, kurie grįžus namo taps šios turiningos išvykos prisiminimais!


Spektaklis ir edukacinė programa pagal Ukrainiečių pasaką ,,Pirštinė"

Spektaklį ir edukaciją pagal Ukrainiečių liaudies pasaką ,,Pirštinė“ kuria profesionali režisierė Livija Krivickaitė, kuri jau ne vienerius metus pristato savo meninę bei edukacinę veiklą būtent mokyklinio amžiaus vaikams. Spektaklyje vaidina penkti profesionalūs ,,Taško teatro“ aktoriai, sukūrę ir aktyviai pristatę publikai vaidmenis ne mažiau nei trijuose vaikiškuose spektakliuose. Šis spektaklis pagal Ukrainiečių pasaką ,,Pirštinė“ pasakoja apie penkis miško žvėris, susitikusius miške dėl žmogaus pamestos pirštinės. Visi žvėrys – be galo skirtingi, tačiau turintys tą patį tikslą – apsigyventi pirštinėje. Kiekvienas aktorius, kurdamas vaidmenį, atspindi skirtingą ydą, kuri spektaklio finale keičiasi į amžinąją vertybę. Aktorių subtiliai kuriami personifikuoti gyvūnų vaidmenys, ryškūs, tačiau visai neįprasti vaikų spektakliams kostiumai, bei netikėtos siužeto linijos kuria sklandų ir malonų stebėti vyksmą. Komiškos dramaturginės situacijos leidžia mokiniams į žmonių nesusikalbėjimą ir skirtumus pažiūrėti iš aukšto – tarsi patys jie tokių savybių neturėtų. Tačiau mokinių susitapatinimas su šiais personažais skatina juos mąstyti apie šiuolaikiniame pasaulyje taip trūkstamas vertybes – meilę, supratimą, susikalbėjimą, empatiją, pagalbą kitam ir palaikymą. Spektaklis sukurtas ir pritaikytas atlikti bet kokioje erdvėje, todėl mokiniai, nepriklausomai nuo jų mokyklos galimybių, turi progą jį pamatyti savo mokymosi erdvėse. Po spektaklio vykstančioje edukacijoje aktoriai pristato dalyviams pagrindines teatro sąvokas bei taisykles, diskutuoja su mokiniais apie matytą spektaklį bei jo meninius bruožus, pagrindinę mintį ir moralą. Mokiniai turi galimybę aktyviai įsitraukti į edukacijos eigą, žaidimo forma susipažinti su esminėmis vertybėmis. Mokiniai kviečiami dalintis savo mintimis bei jausmais, yra skatinami diskutuoti apie pasakos istorinį kontekstą bei atrasti savo galimą indėlį kuriant gražesnį pasaulį jau šiandien.


Tikslas: Sukurti skirtuką iš džiovintų augalų.
Uždaviniai: 1. Supažinti su plokščiosios floristikos viena iš rūšių - skirtuku. 2.  Susipažinti su augalų skirtų plokštiems darbams džiovinimo ypatumais. 3. Išmokti sukomponuoti augalus.
Edukacijos metu aptariama skirtukų paskirtis, jų įvairovė. Papakojama, kad skirtukai iš augalų priskiriami plokščiosios floristikos rūšiai. Pasiaiškinama, kas yra floristas, koks jo darbo pobūdis. Išsiaiškinus darbo etapus, atkreipus dėmesį į darbo ypatumus, mokiniai kuria savo kompoziciją iš duotų medžiagų.  Skirtukai įlaminuojami. Mokymų metu mokiniai pasidarys  skirtuką, kuriuos pasiliks sau.
Baigus kurti aptariamas gautas rezultatas, kaip ir kas pavyko, ko tikėjosi, aptariamas darbų savitumas ir individualumas.


VIRSMAS. MANO EMOCIJŲ PASAULIS PER S. KRASAUSKO KŪRYBOS ATSPINDĮ (PANAUDOJANT MENO TERAPIJOS EDUKACIJOS METODUS) 7-12 KL.

VšĮ Vaikų ir jaunimo visapusiško lavinimo centras

Virsmas. Ką patiria jaunas žmogus, kai jo kūnas, emocijos ir pasaulio supratimas keičiasi? Ar lengva priimti savo paties tiek fizinius, tiek emocinius pokyčius paauglystėje? S. Krasausko grafikos darbai ir jų interpretacijos, kaip Nemunu prieš srovę atplaukia iš praeities bei gali padėti ne vienam mokiniui/paaugliui pamatyti savo tiek vidinį, tiek įšorinį grožį. Subtiliai, nukeliant juos mintimis į juodai baltą, tačiau be galo spalvingą emocinį pasaulį, padedant gyti bei augti, atpažįstant save, priimant ir pamilstant tiek savo fizinį kūną, tiek sielą.


Šiaulių apskrities Povilo Višinskio viešoji biblioteka

Skirtukas – tai daugiau nei priemonė, padedanti rasti skaitomą knygos puslapį, tai ir knygos aksesuaras, lydintis skaitytoją puslapis po puslapio. Teorinėje užsiėmimo dalyje pristatoma knygų skirtuko atsiradimo istorija, supažindinama su jo kūrimo technikomis. Praktinėje dalyje dalyviams siūloma kurti metų laiką atspindintį skirtuką, naudojant skirtingas technologijas: Skirtukas „Atrask pavasarį“ kuriamas monotipijos technika, o vėliau piešinys tobulinamas juodu rašikliu. Skirtukas „Nuspalvink vasarą“ kuriamas laisvai keverzojant popieriaus juostelėse pavidalus, linijas, raštus, vingius. Skirtukas „Atpažink rudenį“ kuriamas atspaudų (rudens lapų grafika, daržovių faktūros, natūralios medžiagos) arba koliažo technika. Skirtukas „Pakviesk žiemą“ siejamas su nespalvota grafika, todėl plastiko raižinyje raižomi žiemos vaizdai ir elementai, jie atspaudžiami ant balto arba juodo popieriaus.


Kyla klausimas: kas tas šiuolaikinis menas? Kaip suprasti šiuolaikinio meno parodas ir nuo ko pradėti jų analizavimą? Šios edukacijos tikslas - supažindinti su šiuolaikinio meno sąvokomis, mokytis suprasti ir tyrinėti parodas. Užsiėmimo metu sužinosime kas yra objektas, performansas ir instaliacija. Parodų rūmuose esančias parodas analizuosime tiek per savo asmeninę, tiek per menininko interpretaciją, taip pat mokysimės žiūrėti į objektą atkreipiant dėmesį į detales, na, ir, žinoma, nepamiršime pasigilinti į parodos/kūrinio kontekstą.


Muzikinis edukacinis žaidybinis koncertas „Pasaulis, kurį aš kuriu“

Pasaulis, kurį aš kuriu, turi būti šviesus, linksmas, nuoširdus ir žaismingas. Tai – atradimų pasaulis, besikeičiančių metų laikų paletėj, kur kiekvieną dieną vyksta stebuklai, kur gerumas nugali blogį, kur sutikus draugą, užmiršti visas bėdas. Tai geros nuotaikos užtaisas visai dienai, kai ryte tave pažadina smagus žadintuvo tvistas, kai esi kviečiamas drauge atlikti piratų mankštą, kai ištiesi pagalbos ranką silpnesniam už tave, kai norisi uždainuoti kartu su slieku saulutę išvydus, kai keliauji per pasaulį pas Galapagų vėžlį ir išmoksti Bugi Vugi šokio žingsnelių ar aplankai linksmuolius pingvinus, kurie nebijo žiemos, nes draugystė veža, kai su žvėreliais džiaugiesi rudenėjančio miško grožiu, kai elgiesi kultūringai ir atsakingai su sutiktais žmonėmis, gyvūnėliais, augalais. Mažieji žiūrovai, o tiksliau, aktyvūs programos dalyviai su šypsenomis ir puikia nuotaika, linksmai dainuodami, šokdami, vaidindami ir žaisdami mokosi rimtų dalykų – bičiulystės, atjautos, meilės supančiam pasauliui, sau ir šalia esančiam žmogui. Mokosi gyventi be patyčių ir smurto. Mokosi pasitikėti savo jėgomis, įveikti visas kliūtis, nebūti pasyviais stebėtojais, o tapti aktyviais kūrėjais, kurie svajoja, fantazuoja, keičia pasaulį, kad jis būtų geresnis, jaukesnis ir mielas visiems.


Edukacinis užsiėmimas „Telefonas suskambėjo“

Šiandien beveik kiekvienas vaikas turi išmanųjį telefoną, kurio „neišleidžia“ iš rankų. O kaip buvo maždaug prieš 35 metus? Sunku įsivaizduoti. Tuo laikotarpiu žmonės naudojosi tik laidiniais telefonais su diskiniu numerio rinkikliu. Tokius aparatus jaunoji karta dažniausiai mato tik nuotraukose. Kaip veikia tokie telefonai? Kaip jais naudotis? Tokius ir panašius klausimus dažniausiai užduoda mokiniai. Edukacinio užsiėmimo metu ne tik atsakysime į šiuos klausimus, bet ir suteiksime galimybę paskambinti senoviniu taksofonu, esančiu angliško tipo (K6 modelio) telefono būdelėje, kuri tapo neatskiriama XX a. Anglijos miestų peizažo dalimi. Apžiūrėsime ir imsime į rankas daugybę įvairių telefono modelių. Vertinsime jų dydį, svorį, spalvą, formą ir naudojimosi būdą. Skambinsime ir pasikalbėsime laidiniu ir senoviniu karo lauko telefonu. Pristatysime gausią (apie 50 vnt.) 7-8 dešimtmečio netradicinių ir išskirtinių formų telefonų kolekciją: mašinos, varlės, žuvies, picos, batelio, garvežio, lėktuvo...). Visus juos galima apžiūrėti imant į rankas. Išsiaiškinsime:  “Ar telefonas – elektros prietaisas? Atsakymą pagrįskite“, „Paaiškinkite, kodėl seno modelio mobilieji telefonai sunkesni, negu naujesnio. Įvardinkite keletą priežasčių“. Dalyvausime mokomajame žaidime „Telefonijos evoliucijos ratas“, „Raskite paslėptus žodžius“


Edukacinis užsiėmimas ,,Ar R. Granauskas tik rašė?"

Skuodo rajono savivaldybės R. Granausko viešoji biblioteka

2015 metais bibliotekai suteiktasis R. Granausko vardas mus įpareigoja rūpintis jo kūrybos sklaida ir atminimo įamžinimu. Siekdami, kad jaunas žmogus apie kraštietį rašytoją neprarastų žinių, o kaip tik jas plėstų, mes kviečiame sudalyvauti edukaciniame užsiėmime ,,Ar R. Granauskas tik rašė?“.
Šios edukacijos metu dalyviai aktyviai ieškos informacijos, apie rašytojo asmenybę, faktų apie jo gyvenimą ir pomėgius.
Kultūrinio sąmoningumo dalyviai ugdys, analizuodami pateiktas kūrinių ištraukas, apžiūrėdami bibliotekoje saugomą rašytojo R. Granausko darbo stalą, rankraščius, asmeninius daiktus, stebėdami sukurtą 3D vaizdo hologramą apie kraštietį.
Edukacinio užsiėmimo metu, dalyviai sužinos naujų faktų apie rašytoją R. Granauską ir praktiškai išmoks jo dažniausiai naudojamą žvejybinio mazgo ryšimo būdą.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Kviečiame moksleivius atvykti į Kurtuvėnų dvaro sodyboje esančiu seniausiu bei didžiausiu mediniu baroko stiliaus svirnu. Svirnas yra trijų aukštų, kur kiekviename aukšte atrasite vis naujus potyrius. Prasidės nauja ir įdomi pažintis su grūdų kultūromis, naudosime praktiškai svorio ir tūrio matavimo priemones. Sužinosime, kaip atsiranda miltai, susipažinsime su senovinėmis girnomis.


Kūrybinės dirbtuvės „Kryžiuoju nyteles, audžiu beraštes juosteles“

Tikslas - užsiėmimo dalyvius supažindinti su senuoju amatu-beraščių juostų audimu, priemonėmis, sužinos, kur ir kaip  jos buvo naudojamos.
Mokiniai gebės parinkti siūlus, susiverti į skėtelį, nusiaus sau juostelę, gebės atskirti juostų rūšis. Gebės suprasti Lietuvių tautos tradicijas naudojant tautines juostas, gebės suprasti, kur jos naudojamos buityje, ritualų metu, nes juosta lietuvį lydėjo nuo pat gimimo iki pat mirties. Gimusį vaiką vyniodavo į plačią beraštę juostą ir veždavo krikštyti, o kur dar vestuvės ir kitos šventės, o mirusį nuleisdavo į duobė su juostomis.
su pateiktomis priemonėmis susivers ir nusiaus sau juostelę. Edukacijos metu mokiniams bus demonstruojamos jau nuaustos beraštės juostos.


Ne veltui sakoma, kad vienas lauke – ne karys. Suburkite komandą, pasidalinkite užduotimis ir leiskitės į iššūkių kupiną žvalgybą! Galbūt taikliai svaidote granatas, akimirksniu iššifruojate pranešimus, galite atskirti miną nuo priešlėktuvinio sviedinio, o žvalgams reikalingo žemėlapio dėlionė – vieni niekai? Atvykite į edukacinę programą „Žvalgas“, tapkite mūsų kariuomenės „akimis ir ausimis“ bei užfiksuokite operatyvinę informaciją greičiau ir tiksliau, nei tai padarys varžovai. Užduoties atlikimo garantas – vieningas komandinis darbas!


Salomėjos Nėries kūrybos refleksijos. Spektaklis „POETĖ“ (išvažiuojamasis renginys)

Savita literatūros-teatro pamoka, skirta vienai žymiausių lietuvių poečių S. Nėriai, kurios gyvenimas atspindi skaudžiausius Lietuvos istorijos puslapius. Poetės netiesioginis prisidėjimas prie LT okupacijos, ideologinės poezijos kūrimas karo metais („Poema apie Staliną“, sovietinę santvarką šlovinantys eilėraščiai) šiandien verčia dvejopai žvelgti į šią neabejotino talento asmenybę - tad svarbu jaunajai kartai ugdyti savarankišką požiūrį į poetės gyvenimą ir kūrybą. Paslauga atliepia tematinį 2023 m. (Vilniaus 700 metų sukakties) prioritetą – tai savo krašto istorijos ir svarbiausių kultūros asmenybių pažinimas. I-oje dalyje aktorė Birutė Mar parodys monospektaklį „Poetė“ (plačiau: https://soloteatras.lt/spektakliai/poete/), sulaukusį tarpt. pripažinimo (už S. Nėries vaidmens sukūrimą aktorė apdovanota tarpt. teatro festivalyje „Ommadrama“ Estijoje, pelnė geriausios aktorės apdovanojimą festivalyje „Vidlunia“ Kijeve). Spektaklio forma interaktyvi – savitas Poetės teismas, kuriame garso įrašuose skamba jos kaltintojų, gynėjų balsai, o aktorės perteikiami Salomėjos „atsakymai“ - fragmentai iš jos dienoraščio, eilėmis išsakyti išgyvenimai. Menininkas ir jį vertinanti visuomenė – nūdienai aktuali spektaklio tema. II-je dalyje – kūrėjos susitikimas su moksleiviais, skatinantis neformaliai pažvelgti į S. Nėrį, diskutuoti apie menininko ir jį teisiančios, garbinančios ar ignoruojančios visuomenės santykį, kūrėjo atsakomybę, kūrybos prasmę. Diskusijos metu teatrine forma moksleiviams suteikiama galimybė: pateikti poetei kaltinimus bei ją išteisinančius argumentus.
Renginys gali būti rodomas Jūsų švietimo įstaigoje arba kitoje, mūsų užsakytoje vietoje, iš anksto suderinus su mūsų komanda.“


Verslo paslaptys pasaulio kultūrose: tradicijos, inovacijos ir šeimų istorijos

Šioje edukacijoje leisimės į kelionę po verslo kultūras. Tyrinėsime, kaip tradicijos, šeimos istorijos ir inovacijos formuoja unikalius verslo modelius. Susipažinsime, kaip verslas veikia skirtingose kultūrose ir kaip skirtingos kultūros formuoja verslo pasaulį. Klausimai, lydėsiantys kelionėje: kokie yra pagrindiniai aspektai, padedantys suprasti skirtingų šalių kultūrų skirtumus? Kas yra Lewiso modelis, kuris sugrupuoja verslo kultūras pagal tai, kaip jos suvokia ir naudoja laiką? Ką reiškia suplanuota, lanksti ir klausymo verslo kultūra ir kuriai iš jų galima priskirti Vokietiją, Japoniją, JAV, Lietuvą, Australiją, Braziliją? Kokios yra pirmaujančios verslo šalys ir kokiomis verslo etikos vertybėmis jos vadovaujasi, kokie jose dominuoja kultūriniai verslo modeliai? Kokiais principais vadovaujasi seniausios pasaulyje kompanijos, siekdamos išlaikyti verslo sėkmę? Kokie pasaulyje seniausi ir didžiausi šeimos verslai? Kokia yra šeimos verslo istorija Lietuvoje? Kas yra vienaragiai ir kokie vienaragiai gyvena Lietuvoje? Moksleiviai sužinos netikėtų faktų ir įdomybių, kurie plės jų pažintinį akiratį, paskatins suvokti kodėl svarbu išmanyti kultūrų skirtumus šiuolaikiniame pasaulyje, skatins toleranciją skirtingoms verslo kultūroms ir supras, kad visi didžiausi pasaulio verslai prasidėjo nuo mažo pirmojo žingsnio.

Edukacijos tikslas: suteikti žinių apie skirtingas pasaulio kultūrų tradicijas ir paskatinti suprasti jų įtaką verslo sėkmei skirtinguose kultūriniuose kontekstuose.
Edukaciją veda finansinio raštingumo lektorė ir kultūros edukatorė Natalija Vėževičienė.


Ką pasiimtum į lagaminą, jei žinotum, kad tuoj sėsi į transatlantinį garlaivį, kuris tave nuplukdys į šalį, iš kurios galbūt niekada negrįši? Atverdami pirmųjų lietuvių emigrantų Amerikoje lagaminus – tarsi žvelgdami į svetimus gyvenimus pro rakto skylutę - bandysime atrasti jų gyvenimo istorijas šalyje, kuri nebuvo tokia svetinga, kaip rodėsi iš pasakojimų, sklandžiusių Lietuvos kaime. Kur kūrėsi Amerikos lietuvos, kieno sostinė buvo Šenandorius, kas nenuoramą Joną Šliūpą siejo su Teodoru Ruzveltu, kodėl jis save vadino lietuvybės apaštalu ir kodėl dažnai buvo sutinkamas „saliūnuose“? Tačiau visos naujo gyvenimo istorijos prasidėdavo Eliso saloje – vartuose į didžiųjų lūkesčių šalį. Tad sveiki atvykę!

Edukacijos dalyviams parengti trys lagaminai su skirtingo išsilavinimo, socialinės bei šeiminės padėties emingrantų daiktų komplektais, kuriuos analizuodami jie turės savarankiškai kelti idėjas ir jas tyrinėti, stengdamiesi interpretuoti daiktais perduodamą informaciją apie menamus personažus ir juos identifikuoti. Ne tiesiogiai, tačiau per asociatyviai vertinamus artefaktus pateikiama informacija galės būti iššifruojama tik keliant teorijas ir bendrai aptariant idėjas, toleruojant skirtingą požiūrį ir taikant duomenų apibendrinimą. Be to, kiekvienu lagamine esančiu daiktu koduojama atitinkama aptariamo personažo vertybinės sistemos dedamoji, todėl edukacijos dalyviams teks pateikti jų vertinimą per asmeninės vertybių skalės prizmę. Ketvirtasis - tuščias - lagaminas bus skirtas menamam emigrantui. Šį iššūkį priėmę edukacijos dalyviai rinkdami asociatyvių daiktų komplektą apmąstys savo emocinę (ne)išvykimo kainą, priežastis, moralinius barjerus, pilietinį tapatumą.


Viena seniausių kopijavimo technikų yra piešimas per tinklelį. Užsiėmimo metu aplankysime parodą, ieškosime joje eksponuojamų paveikslų skirtumų ir panašumų ir patys išbandysime tinklelio techniką.


Edukacinė ekskursija „Vilniaus miesto įkūrimas“

Paslauga atliepia „Vilnius 700“ minėjimo sukaktį. Edukacinę ekskursiją pradėsime nuo Vilniaus įkūrėjo Gedimino paminklo, o apėję ratu Žemutinės pilies teritoriją maršrutą baigsime prie Katedros varpinės. Ekskursijos metu tyrinėsime seniausių Vilniaus pastatų liekanas Pilies (Gedimino) kalno papėdėje ir Katedros aikštėje, išgirsime Vilniaus miesto kūrimosi XII–XIV a. istoriją. Ieškosime tikrojo Gedimino laikus menančio bokšto ir pasitelkę senųjų pastatų paslaptis aiškinsimės, kuris valdovas iš tiesų pastatė ant Gedimino kalno stovinčią mūrinę pilį. Moksleiviai supažindinami su Vilniaus miesto priešistore, čia gyvenusia bendruomene bei jai kilusiais pavojais, Vilniaus pilimis, mūšiais bei legendomis. Kokiuose būstuose gyveno, kokius dievus tikėjo, koki maistą valgė, kas buvo draugai, o kas priešai būsimo Vilniaus miesto gyventojų? Pamatysime, kas autentiško išliko iki mūsų laikų, ką teko užkonservuoti arba net atstatyti. Vilniaus įkūrimo ištakos atskleidžiamos iki pat miesto įsigalėjimo.


Edukacinis užsiėmimas „Lipdytinė keramika“ (5-6 kl.)

Užsiėmimo pradžioje vaikai klausosi pasakojimo apie keramikos kilmę, puodininkystės tradicijas, molio savybes, gaminių degimo būdus, supažindinami su muziejuje saugomais archeologinės keramikos pavyzdžiais, Žemaitijos krašto keramikos ypatumais. Menamos mįslės apie molį. Vaikai įtraukiami į aktyvią diskusiją apie molio panaudojimo galimybes. Vaikai užsiėmimo metu nusilipdo pasirinktos paskirties indelį (dubenėlį savo mielam augintiniui, pieštukinę...) ir papuošia jį seniausiais dekoravimo būdais. Šio edukacinio užsiėmimo tikslas - skatinti vaikus domėtis liaudies keramika, padėti geriau pažinti keramikos raidą, taip geriau suvokiant tautos kultūros istoriją, pažįstant jos kaitą bei skirtingus bruožus atskirais laikotarpiais. Uždaviniai: pasitelkiant vaizdines priemones pristatyti vieną seniausių lietuvių liaudies amatų - keramiką, molio rūšis ir savybes; pasitelkiant muziejaus eksponatus supažindinti su žemaičių regiono keramikos ypatumais; įtraukti vaikus į diskusiją apie molio panaudojimą ir pritaikymą buityje, architektūroje, medicinoje, mene; sudaryti sąlygas patiems pajausti ir išbandyti molio plastiškumą. Metodai: pasakojimas, muziejaus eksponatų demonstravimas; diskusija; analizavimas; patirties pritaikymas; individualaus darbo metodas. Rezultatai: vaikai ugdysis socialinę, pažinimo bei kūrybingumo kompetencijas; puoselės bendravimo bei bendradarbiavimo įgūdžius; įgis lipdymo, dekoravimo ir kitų lipdytinei keramikai būdingų kompetencijų; įgis kūrybinės patirties; bus mokomi domėtis bei puoselėti senąsias kultūros tradicijas; įgytą patirtį gebės kūrybiškai pritaikyti.


Muzikinis spektaklis vaikams „Pasaka apie vėžliuką“

Atgaivinti scenoje Žanio Gryvos „Pasaką apie vėžliuką Strakaliuką“ aktorė Janina Gudzinevičiūtė siūlė ne vienam režisieriui. Spektaklio idėją ji pirmąkart pristatė 1976 m. Teatro sąjungos organizuotame savarankiškų darbų konkurse. Anuomet Gudzinevičiūtės pasirodymas buvo įvertintas diplomu, bet spektaklio dar teko palaukti, kol šio sumanymo ėmėsi režisierius ir dailininkas Algirdas Mikutis. 1995 m. įvykusi premjera jau penkioliką metų vaidinama „Lėlės“ mažojoje salėje ir sulaukia ne tik vaikų dėmesio - kartais į „Pasaką apie vėžliuką“ susirenka vien suaugę žiūrovai. Ilgą spektaklio amžių lemia išradinga scenografija (lyg pasaulį matytume vėžliuko akimis), netikėtu humoru nuspalvinta personažų traktuotė (pvz. stebuklingomis galiomis, bet menku proteliu apdovanota Laimės paukštė) ir aktorių improvizacijos. Nuo 1998 m. spektaklyje vaidina Irmantas Jankaitis. Tai buvo šio populiaraus dramos aktoriaus debiutas lėlių teatre, tapęs jam lėlininko profesijos pradžiamoksliu (čia Irmantas vaidina virš dešimties skirtingų personažų!). Šiandien Jankaitis yra vienas ryškiausių „Lėlės“ kūrėjų, todėl jo ir teatro veteranės Janinos Gudzinevičiūtės duetas „Pasakoje apie vėžliuką“ negali nenustebinti.


Kūribinės edukacijos metu bus kuriamas vizualaus meno kūrinys - piešinys, naudojant fluorescencinius markerius, bei skirtingo šviesos spektro galimybes. Bus kuriamas personažas, kaip grafikos darbas. Analizuojant kūrinį, vaikai turės pasitelkę kritinį mąstymą daugiau sužinoti apie dalyvius bei save.


Edukacinė programa „Tarpe nyčių nytužėlių" (8 - 11 kl.)

Jonavos rajono savivaldybės kultūros centras

Siekiant sužadinti edukacinės programos dalyvių dėmesį sekama sakmė „Cholera karietoj“. Išryškinama tradicinėje kultūroje visuotinai gyvavusio audimo amato svarba. Pristatomi muziejaus fonduose sukaupti tradicinės tekstilės dirbiniai: austos lovatiesės, staltiesės, rankšluosčiai, maišai ir kt. Užsiėmimo dalyviai supažindinami su pintinių, rinktinių, kaišytinių, vytinių juostų pavyzdžiais. Demonstruojama mokomojo filmo „Lietuvių tradiciniai dailieji amatai“ ištrauka. Aptariama juostų paskirtis tradicinėje kultūroje - išryškinama jų vertė gyvenimo ciklo papročiuose: gimtuvių, vestuvių, laidotuvių apeigose. Mokiniai supažindinami su šiuolaikinių mados kūrėjų darbais bei tradicinės tekstilės ornamento interpretacijomis mene bei madoje: demonstruojami „LT identity“ dirbiniai, analizuojamos etninio kostiumo interpretacijos kolekcijoje „Čia mano namai"; Juozo Statkevičiaus 2017 m. pavasario / vasaros kolekcija, kuriose gausu autentiškų tradicinės tekstilės detalių, spalvų, raštų, simbolių. Aptariami šiuolaikinių interjero dizainerių kūrybiniai sprendimai, jų svetainėse eksponuojami darbai: https://native.lt/, https://www.puoskislietuviskai.lt/, https://www.namasiras.lt/. Didžiausias dėmesys skiriamas seniausioms - vytinėms juostoms. Kūrybinių dirbtuvių metu mokiniai mokosi austi juostą vijimo būdu. Išaustą juostelę mokiniai skatinami kūrybiškai panaudoti kaip rankinės, piniginės detalę, diržą. Remiantis tradicinės tekstilės pavyzdžiais skatinami jungti nuaustas juostas į kilimą bei kūrybiškai naudoti interjere.


Interaktyvus žongliravimo spektaklis „Žonglieriaus pasakaitė“ ir žongliravimo pamoka visiems dalyviams

„Žonglieriaus pasakaitė“ - žongliravimo, šiuolaikinio cirko spektaklis vaikams su prietemoje šviečiančiais žongliravimo
įrankiais. Naujas triukas – žonglieriaus teatriukas! Į du lagaminus telpantis spektaklis atkeliauja į mokyklas! Žiūrovai
nusikels į pasaką, į miško aikštelę, kurioje sutems. Ten išgirdus, dar negirdėtus, žongliravimo garsus, regės mėnulį, naktinį
drugelį, grybautoją ir jonvabalius. O svarbiausia, kad visi vaikai dalyvaus pasakoje ir kartu kurs pasakiškus burtus. Laikas
prabėgs linksmai ir prasmingai, vaikai sužinos kaip galima žongliruoti, lavins kūrybiškumą. Šiam įspūdingam reginiui reikia
tam tikrų sąlygų t.y. pritamsintos patalpos. Spektakliukas gali vykti ir dienos metu, pritamsinus langus ( langus uždengiame
prieš renginį, tik reikia atsiųsti langų dydį ir skaičių). Patalpa pasikeičia išjungus įprastą apšvietimą ir įjungus ultravioletinę
lempą. Nekreipkit dėmesio į lubų aukštį, per žemos jos nebus. Poetišką, nuotaikingą „Žonglieriaus pasakaitę“, mėtydamas ir
gaudydamas įvairiausius daiktus, seks šiuolaikinio cirko artistas Mantas Markevičius. Žongliravimu jis susidomėjo 2000 m.
Pramokęs šio meno ėmė ne tik kurti, bet ir mokė vaikus bei paauglius žongliravimo meno. Du jo mokiniai dalyvavo talentų
televizijos projektuose. Artistas kūrė programas vaikams, dalyvavo įvairiuose socialiniuose ir edukaciniuose projektuose.
2008 m. susidomėjo šiuolaikiniu cirku. Subūrė šiuolaikinio cirko trupę „Naujas Vilniaus Cirkas: Antigravitacija“. Sukūrė
pirmąjį žongliravimo spektaklį Lietuvoje: „Stebuklingas medis“, skirtą visai šeimai. 2011 metais buvo nominuotas
„Auksiniam scenos kryžiui“, už šiuolaikinio cirko, kaip žanro, populiarinimą Lietuvoje. Taip pat sukūrė šiuolaikinio, naujojo
cirko spektaklius: „Nėra laiko“, ‘’Kelionė’’, „Žvejas“ ir ‘’Aš esu...“. Šiemet šiuolaikinio cirko artistas skaičiuoja aštuonioliktus
metus scenoje.


Kipras Petrauskas prašo su juomi nejuokauti!..“ ir nedelsiant dalyvauti ekskursijoje „Kai ponų nėra namie…“. Užsiėmime susipažinsite su memorialine skyriaus ekspozicija – Petrauskų namu: statybomis, gyventojais, namo pritaikymu muziejaus reikmėms, kuriame saugomi autentiški namo šeimininko ir jo šeimos daiktai. Išgirsite linksmas, pikantiškas istorijas iš žymių šio namo gyventojų kasdienybės, susipažinsite su E. Žalinkevičaitės-Petrauskienės eilėmis, K. Petrausko įdainavimais ir M. Petrausko švietėjiška veikla bei kompozicijomis. Parsisiuntę iš "Google play" programėlę „Petrauskas the RemARkable”, nuskanavę nurodytą ženklą, nusikelsite į papildytąją realybę, kurioje galėsite išgirsti bei pamatyti šiek tiek daugiau įdomybių. Ekskursija tinkama specialiųjų ugdymo poreikių turinčioms mokinių grupėms: 1.galime priimti judėjimo negalią turinčius asmenis, nes turime keltuvą. (priimame mažesnę grupę, nei nurodyta) 2.užsiėmimas gali būti pritaikytas vaikams su proto negalia, raidos sutrikimais, vedant supaprastintą užsiėmimo variantą. Apie specialiuosius grupės poreikius prašome informuoti užsakymo formoje.


Lėlių teatro spektaklis „Aš - Romeo, tu - Džuljeta“

Novatoriška Viljamo Šekspyro tragedijos „Romeo ir Džuljeta“ interpretacija nukels žiūrovus į vasaros savaitgalį miške įsikūrusią šeimų stovyklą, kur liepsnoja aistros ir mezgasi drama su komedijos elementais. Kauno lėlių teatro aktoriai atvirojo teatro forma sužais ir net sugros vienos žinomiausių V. Šekspyro dramos variantą, kuris, pasirodo, įmanomas ir mūsų laikais. Savitos stilistikos ir netikėtų sprendimų žadama kiekvienoje spektaklio scenoje. Spektaklio „Aš – Romeo, tu – Džuljeta“ režisieriaus R. Lažaunyko teigimu, nors tekstai ir siužetas spektaklyje stipriai keitėsi, kūrybinė komanda neturėjo tikslo darkyti klasikinės V. Šekspyro dramaturgijos, bet priešingai, su didele pagarba skolinasi jo tekstus, cituoja, žaidžia literatūros klasiko sukurtose aplinkybėse, konstruodami savitą spektaklio pasaulį, pripažindami, jog ši tragedija itin aktuali ir šių dienų jaunam žmogui. Pastatyme naudojamos lėlės sukurtos „mapetų“ principu, tai yra, rodančias mimiką lėles. Jos išraiškingos, galinčios papasakoti istoriją ir yra lygiavertis partneris gyvo plano aktoriui. Šios stilistikos lėlės pasirinktos sąmoningai, siekiant sukurti atpažįstamumo efektą jaunajam žiūrovui (mapetai daugeliui pažįstami iš TV šou laidų), tuo pačiu stengiantis atskleisti lėlių teatro žanro subtilumą ir grožį, kuomet lėlė scenoje gali būti net išraiškingesnės nei gyvojo plano aktorius. Spektalio sukūrimą inspiravo ilgametė režisieriaus R. Lažaunyko darbo patirtis paauglių vasaros stovyklose: „supratau, kad šiuo metu noriu kurti jiems apie tai, kas vyksta einamuoju laiku – meilę, įsiplieskiančią kaip žaibas, ir jos mirtį, stovyklai pasibaigus.“ Pastatyme taip pat akcentuojamos draugystės, kartų ir šeimos santykių, nesusikalbėjimo ir vienišumo temos. Spektaklio kūrybinės gupės tikslas – skatinti jaunus žmones neužsisklęsti, nesirinkti drąstiškų problemų sprendimo būdų, ieškoti išeities taškų ir galimybių, susidūrus su sudėtingomis gyvenimiškomis situacijomis.


Edukaciniai kino seansai 9-12 kl.mokiniams

Kauno kino centras „Romuva" yra vienintelis nekomercinio kino teatras Kauno regione, kurio repertuarą sudaro kruopščiai atrinkti autoriniai kūriniai. Kultūros paso edukacinėje programoje, skirtoje 9-12 klasių mokiniams, yra paruošta kino filmų programa, iš kurios pedagogai gali išsirinkti labiausiai klasės poreikius atitinkančius filmus pagal temas, žanrus, problematikas. Prieš kino seansą organizuojamas kiekvienam filmui specialiai parengtas pristatymas, supažindinantis mokinius su filmo kontekstu, atsiremiant į konkrečią amžiaus grupę ir jų patirtį. Filmai skirti aptarti jauno žmogaus emocijas, išgyvenimus ir problematikas.


Fotograma – šešėlinio vaizdo drama (1-5 klasių mokiniams)

Jeigu Jus kas nors pakviestų fotografuoti be fotokameros, ką pagalvotumėte? Sutiktumėte? O gal pamanytumėte, kad tai neįmanoma? Mes jus kviečiame įsitikinti, kad tai labai realu, nenuspėjama ir įdomu! Užsiėmimo metu tamsioje laboratorijoje, apšviestoje raudona šviesa, gaminsime fotogramas. Fotograma – viena iš seniausių ir paprasčiausių fotografikos formų. Tai šešėlinis daikto vaizdas jautriame fotopopieriuje, gautas be fotokameros. Kūryba prasidės nuo tos akimirkos, kai Jūs iš gausybės laboratorijoje esančių daiktų pradėsite dėlioti savas kompozicijas ant šviesai jautraus popieriaus. Galite atsinešti savo daiktų ir taip fotogramą padaryti dar asmeniškesnę. Kai būsite visiškai tikri dėl kompozicijos, Jūsų kūrinys bus apšviečiamas kryptine šviesa ir vėliau ryškinamas specialiomis cheminėmis priemonėmis. Taip ir atsiras vaizdas be fotokameros! Galėsite jį ir kitiems parodyti, ir apie visa tai papasakoti.


Edukacija „Garso ir šviesos magija“ (5-9 klasėms)

Teatras – tai erdvė, kupina paslapčių ir netikėtumų. Įsivaizduokite save scenoje, nutviekstą šviesos ir užliūliuotą netikėtų garsų, o gal jums būtų įdomiau „tapyti“ scenoje šviesos ir šešėlių paveikslą ar garso pulto pagalba sukurti paslaptingą garsų šydą? Aktorius Tomas Kunčinas jums pravers tą šydą, papasakos truputį istorijos, atskleis šiek tiek praktinės magijos ir techninių Alytaus teatro didžiosios scenos garso, šviesos ir video projekcijos galimybių paslapčių. Edukacinės programos tikslas – supažindinti su teatro garso ir šviesos pasauliu bei teatro užkulisiais. Kultūrinė edukacinė programa „Garso ir šviesos magija“ yra skirta 5-8 klasių mokiniams.


Mokiniai nebežino savo prosenelių, kartais – net senelių vardų? Kyla sunkumų suvokiant save ne tik kaip individą, bet ir šeimos, giminės, tautos dalį? Sudėtinga paaiškinti, kuo tokia svarbi krašto, tautos istorija ir kultūrinis paveldas?

Edukacijos „Mano šaknys“ metu nersime į kelionę po genealogijos, giminės ir krašto istorijos tyrinėjimo bei tautinio, etninio, kultūrinio paveldo pasaulį.
Mokiniai užsiėmimo metu:
- Turės galimybę susipažinti su giminės medžio sudarymo pagrindais, giminės istorijos tyrinėjimo metodais ir ištekliais;
- Kūrybinių veiklų, žaidimų ir diskusijų metu išbandys idėjų generavimo, problemų sprendimo metodus, juos pritaikys analizuodami genealogijos ir kultūrinio paveldo išsaugojimo temas;
- Atlikdami įvairias užduotis praktiškai patirs savo giminės ir krašto istorijos bei kultūrinio paveldo pažinimo svarbą;
- Susies savo, šeimos, giminės kultūrines patirtis su literatūros, istorijos, muzikos, dailės pamokų metų įgytomis žiniomis – juk tai, kas artima ir asmeniška, tampa žymiai lengviau įsisavinama;
- Įgis visus reikalingus pagrindus savarankiškam giminės istorijos, kultūrinio paveldo tyrinėjimui ir giminės medžio sudarymui;
- Turės galimybę užduoti klausimus ir naudodamiesi šiuolaikinėmis technologijomis rasti pirmuosius savo giminės istorijos šaltinius;
- Įdomiai, turiningai ir smagiai praleis laiką bei įgis naujų naudingų žinių ir įgūdžių!

Užsiėmimus veda genealogijos, giminės ir krašto istorijos tyrinėtoja, neformalaus švietimo specialistė Evelina Viktorija Žemeikytė.

Daugiau informacijos rasite www.stipriosšaknys.lt

Prieš rezervuodami laiką būtinai susisiekite telefonu +37068604519.


Edukacinis spektaklis   „Lėlė,  kuri didžiuojasi, kad turi „Ė“

Anot idėjos autoriaus ir  režisieriaus Andriaus Žiurausko, edukacijos atspirties taškas tapo raidė „Ė“, kuri neturi atitikmenų jokioje kitoje kalboje. Šios raidės unikalumas lėlininkams yra ypač svarbus, nes žodis „Lėlė“ turi net dvi „Ė“. Taigi, kartu su dviem nuotaikingais keliaujančiais lėlininkais jaunieji žiūrovai  leisis į nepamirštamą kelionę po lietuvių kalbos ir kultūros aukso klodus! Jaunieji žiūrovai sužinos kokius drabužius prieš daugelį metų, dėvėjo skirtinguose regionuose gyvenę lietuviai, kaip duoną kepė, kokias dainas dainavo... na ir patys pavirtę į paukščius čirškės, čiulbės, ulbės ir į šiltus kraštus išskris, tam, kad sugrįžtų... Kompozitorius Stanislovas Stavickis-Stano suteikia šiuolaikiškumo liaudies dainai, o visi kartu pakeliavę su linksmais keliauninkais, po visą platųjį pasaulį.  širdies gilumoje – esame  tikri, kad  lietuvių kalba mums – pati mieliausia! Nes kalba ši – nepaprasta…
Po spektaklio mokiniai gali diskutuoti, jau spektaklyje keliamais klausimais, analizuoti gautą informaciją ir drąsiai reikšti savo mintis ir samprotavimus šia tema. Ieškoti prasmės, įvertinti skirtingus požiūrius ir priimti kito nuomonę, įvertinti tai ką paliko mūsų protėviai.


Magnetai naudojami daugybėje sričių, prietaisų ir dažnai net nežinome apie jų svarbą. Kuri kultūra atrado juos pirmoji? Kurios kultūros juos naudojo labai keistasi būdais? Edukaciją sudaro kelios dalys: teorinė, kurios metu vaikai sužinos apie magnetų savybes, jų panaudojimą, rūšis ir pan; meninė, kurios metu vaikai pieš panaudodami magnetus; ir praktinė dalis, kurioje vaikai taps architektais ir konstruos savo statinius.


Spektaklis "Stiklinis žvėrynas" pagal Tennessee Williams pjesę

„Stiklinis žvėrynas“ - tai dviejų dalių tragikomedija pagal XX a. dramaturgijos klasiko amerikiečio Tenesio Viljamso (Tennessee Williams) to paties pavadinimo dramą, kurioje pasakojama vienos šeimos istorija XX a. 4-ojo dešimtmečio Sent Luise. Motina paskendusi praeities prisiminimuose, sūnus trokšta romantiškų nuotykių, o neįgali dukra užsisklendusi savo stiklinių žvėrelių pasaulyje. Veikėjų sukurtos iliuzijos jiems yra svarbesnės nei tikrovė, kurioje jie jaučiasi nesaugiai. Spektaklis pasižymi savo idėjiniu daugiasluoksniškumu ir kultūriniu kontekstiškumu. Jame persipina autobiografiniai dramaturgo Tenesio Viljamso gyvenimo faktai, Didžiosios depresijos laikotarpio paprastų žmonių gyvenimo atmosfera, fizinės negalios komplikuotumas bei iš to kylantis bejėgiškumas ir nesaugumas šiame nuolat besikeičiančiame pasaulyje. Būtent šio spektaklio režisūriniai ir choreografiniai sprendimai ugdo mokinių kūrybingumą, o veikėjų dialogai ir pasirenkami sprendimai stiprina empatiją ir kritinį mąstymą. Spektaklio režisierius Artūras Šablauskas, scenografė Birutė Kapustinskaitė, choreografas Sergej Jerpyliov. VAIDINA: Amanda VINGFILD (motina) – Šviesa ŠULC Tomas VINGFILDAS (sūnus) – Mantas ZEMLECKAS, Jurijus MAJAUSKAS Lora VINGFILD (duktė) – Žydrūnė DRAGŪNAITYTĖ Džimas O’KONORAS (kavalierius) – Jurijus MAJAUSKAS, Marius ČERNIAUSKAS


Mūsų kultūrinio ir meno ugdymo programa vaikams skirta stiprinti jų kultūros pažinimo įpročius, ugdyti meninius gebėjimus bei stiprinti emocinį raštingumą. Programa subalansuoja praktinę meninę veiklą su refleksijomis, skatinant vaikus kūrybiškai išreikšti savo mintis ir jausmus per įvairias meno formas.

Paslaugos nauda:

Stiprina kultūros pažinimo įpročius: mokiniai įgyja gilų supratimą apie įvairių kultūrų įvairovę ir meninės išraiškos svarbą.
Tobulina meninius gebėjimus: skatinamas kūrybiškumas ir įvairių meno technikų įsisavinimas, įskaitant piešimą, tapybą ir skulptūrą.
Stiprina emocinį raštingumą: mokiniai mokosi atpažinti ir valdyti savo emocijas per menines išraiškas, skatindami savęs pažinimą ir asmeninį augimą.

Taikymo metodai:
Programa pasižymi interaktyviomis pamokomis, kūrybinėmis užduotimis ir grupinėmis diskusijomis, pritaikytomis skirtingiems amžių grupėms nuo priešmokyklinio iki paauglių amžiaus.

Rezultatai:
Mokiniai ne tik įgauna praktinių meno įgūdžių, bet ir išmoksta vertinti kultūrinę įvairovę bei gerbti kitų nuomonę. Tai skatina jų asmeninį ir socialinį augimą, suteikiant įrankių saviraiškai ir bendravimui per meną.

Papildoma informacija:
Turime ilgametę patirtį ir esame pasirengę individualiai pritaikyti ugdymo metodiką pagal dalyvių poreikius ir gebėjimus, juos aptariant prieš paslaugos teikimą.


Tiesa ar melas? Faktai apie Salomėją Nėrį

Susipažinę su muziejaus ekspozicijomis, S. Nėries jausmų tragizmu, gyvenimo aistra ir lemtimi, išgirdę intriguojančių detalių, moksleiviai pasiskirstys į komandas. Dalyviai garsiai skaitys ir atsakinės į pateiktus klausimus apie muziejų, kultūrą, S. Nėries asmenybę bei kūrybą. Klausimai sudėtingi, verčiantys mąstyti ir naudingi, nagrinėjantiems paskutinį bei išskirtinį poetės eilėraščių rinkinį „Prie didelio kelio“. Laimės komanda, pateikusi daugiausiai teisingų atsakymų.


Judesio ir lėlių spektaklis jaunimui „Pasirinkimas“

Editos Eger knygos „Pasirinkimas“ įkvėptame spektaklyje per judesį, šokį, prisiminimų nuotrupas, lėles siekiama papasakoti istoriją moters, savo akimis mačiusios nesuvokiamą žmonijos žiaurumą, ilgus metus slėpusios savyje prisiminimus ir ilgainiui supratusios, kad tikroji laisvė, tikrasis išsivadavimas iš kalėjimo įvyks tada, kai ji išdrįs sugrįžti ten, iš kur daugelis nebegrįžo...

Tai – mūsų visų istorija. Žmonių, patyrusių sunkių išgyvenimų, žmonių, negalinčių paleisti praeities vaiduoklių, žmonių, kenčiančių nuo savo pačių minčių kalėjimų, istorija.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Edukacijos „Vasario 16-oji. Kas ji mums?“ metu moksleiviai diskutuos ir patys atliks užduotis. Jie išgirs pasakojimą apie 1918 m. Lietuvos Nepriklausomybės Aktą, jo pasirašymo detales, Akto signatarus ir tarp jų buvusį rokiškėną Vladą Mironą. Moksleiviai taip pat sužinos apie valstybės simbolius bei jų kūrimo procesus. Mokiniai ne tik klausysis pasakojimo, bet tarp edukatoriaus pasakojimų patys atlikinės skirtingas, įvairaus sudėtingumo užduotis, kurios padės suprasti reikšmingiausius Lietuvos istorijos įvykius, įvertinti valstybės simbolių svarbą, susipažinti su 20 Nepriklausomybės Akto signatarų. Išklausę pasakojimą ir atlikę užduotis vyresnieji moksleiviai dalyvaus viktorinoje, atsakinės į įvairius klausimus, kurie padės įtvirtinti edukacijos metu gautas žinias.


Nacionalinis M. K. Čiurlionio dailės muziejus

Lankydamiesi autentiškoje erdvėje – Lietuvos dailės istoriko ir kritiko, grafiko,
lietuvių profesionaliosios muziejininkystės pradininko, kolekcininko Pauliaus
Galaunės (1890–1988) bibliotekoje, susipažinsite su viena didžiausių namo
šeimininko aistrų – meile knygai! Knygos ženklai – ekslibrisai – taip pat užima
didelę reikšmę muziejaus kolekcijoje, todėl edukacijos metu ne tik diskutuosime
apie knygų bei skaitymo vertę, bet ir sužinosime, kas yra paslaptingieji ekslibrisai
bei išmoksime juos sukurti, naudodamiesi įvairiomis technikomis. Asmeninis
knygos ženklas, mažiausias meno kūrinys, gali tapti jūsų išskirtiniu simboliu ir
paskatinti ateityje dar uoliau saugoti ir branginti knygas. O galbūt tai bus pradžia
jūsų asmeninės knygų kolekcijos atsiradimui?...


KOMANDOS FORMAVIMAS: kultūrinių, socialinių ir emocinių įgūdžių lavinimas (išvažiuojamoji / 5-8kl.)

"KOMANDOS FORMAVIMAS: kultūrinių, socialinių ir emocinių įgūdžių lavinimas" - edukacinio užsiėmimo tikslas: naujai susiformavusiai mokslevių grupei (klasei) susipažinti artimiau, užmegsti glaudesnius ryšius arba jau esamai ir seniai pažistamai grupei pažvelgti kitu kampu į iškylančias tarpusavio problemas bendravime, pamatyti save ir kitus netikėtose situacijose. Naudojant smagias psichologines užduotis bei dramos terapijos metodus gvildenami tokie uždaviniai: 1) pažinti ir išbandyti kultūrinės raiškos galimybes savo kolektyve; 2) ugdyti gebėjimą dirbti su kitais žmonėmis, siekiant bendrų socialinių tikslų; 3) emocinių įgūdžių lavinimas, mokantis skirtingų emocijų raiškos būdų, siekiant bendravimo ir bendradarbiavimo tikslų bei mokinantis sukurti ir palaikyti harmoningus santykius su grupės nariais; 4) efektyvesnis tarpusavio komunikavimas ir geresnis vienas kito pažinimas. Siekiamas poveikis: per tam skirtus žaidimus, diskusijas ir kūrybinę veiklą - atliepti bendrumo, kompetencijos, savivertės ir drąsos ugdymo poreikius, reikalingus tiek sename, tiek naujame kolektyve. Šią edukaciją kas met pakartotinai užsisako apie 40% mokyklų, kurios jau turėjo šį užsiėmimą ir nori jo kitoms savo klasėms. Ji aktuali tampa ypač rudenį, kai susiformuoja nauji kolektyvai, bet sėkmingai pritaikoma ir jau seniau susibūrusiuose kolektyvuose sprendžiant konfliktines situacijas, ieškant kūrybingų sprendimų. Užsiėmimas vyksta naudojant Individualiosios psichologijos (remiantis tarpdisciplininio meno principu) ir Dramos terapijos žaidybinius ir vaidybinius elementus, kartais pasitelkiant dailės, muzikos bei šokio-judesio praktikas. Parenkant užduotis atitinkamai pagal moksleivių amžių ir grupės dydį.  Reikalinga aplinka: salė arba klasė, bet su erdve, kurioje galima laisvai ir nevaržomai judėti (jei paslauga užsakyta moksleiviams su negalia, mokykla turi užtikrinti tinkamą ir tam pritaikytą aplinką, o mes atitinkamai adaptuosime užsiėmimą).


Emocijų tyrinėjimo dirbtuvės "Detektyvas meno kūriniuose"

Tai kūrybinė emocijų tyrinėjimo (įsisąmoninimo) edukacija, kurios tikslas – lavinti paauglių emocinį intelektą, tyrinėjant ir analizuojant emocijas bei jausmus per meno kūrinius.

Įgūdis pažinti emocijų įvairovę, tinkamai jas išreikšti ir reaguoti į kitų žmonių jausmus yra labai svarbus. Kuo labiau išvystytas vaiko emocinis intelektas, tuo mažiau socialinių ir emocinių problemų jam kyla. Gebėjimas stebėti, suprasti savo ir kitų emocinį pasaulį, suteikia vaikams pasitikėjimo savimi, stiprina santykius su kitais, padeda efektyviau spręsti konfliktines situacijas ir įveikti emocinius sunkumus.

Menas – puikus įrankis, padedantis tyrinėti ir pažinti emocijas bei jausmus. Edukacijos metu dalyviai turės galimybę susipažinti su skirtingomis meno sritimis ir patyrinėti emocijų įvairovę ir raišką. Dalyviams bus skiriamos įdomios, smagios komandinės užduotys, leisiančios pabūti detektyvais ir išnarplioti emocinius labirintus.

Analizuodami situacijas, dalyviai sieks pažinti emocijų įvairovę ir sudarys emocijų žodynėlį. Tyrinėdami fotografijas ieškos vieną ar kitą emociją atspindinčių vaizdinių. Stebėdami paveikslų reprodukcijas interpretuos ir argumentuos, kokias emocijas atpažįsta meno kūriniuose, kokius skirtingus jausmus žmonės išgyvena toje pačioje situacijoje. Galiausiai, patys taps kūrėjais – iš gautų priemonių ir turimų savo daiktų sukurs pasirinktą emociją atspindintį modernaus meno kūrinį (meninę instaliaciją) ir parengs trumpą jos pristatymą.

Edukacinis užsiėmimas suteiks galimybę patyrinėti ir pažinti skirtingas meninės raiškos formas – fotografiją, dailę, skulptūrą (meninę instaliaciją). Stebint ir tyrinėjant meno kūrinius dalyviai praplės savo kultūrinį akiratį, puoselės savo vidinį pasaulį. Kūrybiškos užduotys lavins dalyvių vaizduotę ir meninę saviraišką, gebėjimą bendrauti, bendradarbiauti ir išreikšti savo požiūrį. Po edukacijos dalyviai gebės lengviau atpažinti ir reaguoti į savo ir kitų žmonių emocijų įvairovę.


Orientacinė ekskursija VILNIAUS GETO GRINDINIU

Interaktyvi ekskursija, pasakojanti negirdėtą Vilniaus Didžiojo geto istoriją ir kviečianti aktyviai įsitraukti pačius mokinius. Virtualus tik Jūsų komandai skirtas gidas privers patreniruoti kojas ir pasukti galvas - reikės įminti užuominas, atrasti paslėptas detales, atsakyti į klausimus ir tada - judėti į priekį - žingsnis po žingsnio, kol įveiksite 2,5 kilometrų maršrutą ir pažinsite Vilniaus geto grindinį, kiemus, sienas, kurios kalba, tereikia tik jas prakalbinti. Vilniaus getas – vieta, kur II pasaulinio karo metais naciai uždarė apie 40 tūkstančių žydų. Gyvi liko vos keli tūkstančiai, daugiausiai tie, kurie paspruko iš geto iki jo likvidavimo. Remiantis jų prisiminimais bei gete rašytais ir po karo rastais dienoraščiais bei dokumentais parengtas maršrutas po Didįjį Vilniaus getą. Apie viską nuosekliai ir suprantamai, paaiškinant kaip veikė geto mechanizmas, kodėl kūrėsi vienos ar kitos institucijos, aplankant pagrindines ir mažiau žinomas geto vietas, pasakojant tikrų žmonių likimo istorijas.


Medžio pasaka, kas tai? Jei nori sužinoti kaip medis keliauja, kaip medis kalba, kokia medžių svarba mūsų gyvenimuose kol jis žaliuoja ir po to kai jis jau tampa mediena. Visa tai vaizdinėmis ir žaidimų forma perteikiame edukacijos dalyviams. Edukacijos metu dalyviai sužinos kaip senovės amatininkai ir šių dienų medžio meistrai panaudoja mediena įvairiose srityse. O po edukacijos kaip pradedantys meistrai visi dalyviai gauna ,, Jaunojo amatininko pažymėjimą"


Kviečiame pradinių klasių moksleivius susipažinti su Lietuvos ir pasaulio mitologine tautosaka. Sakmės, legendos atveria netikėčiausiais patirtis. Jos leidžia keliauti po fantazijų ir įdomių personažų pasaulį, mokytis naujų patirčių ir sužinoti daug naujo. Edukacijoje jūsų lauks įkvepiančios istorijos, smagios bei netikėtos užduotys.


Edukatorius pasitiks moksleivius Anykščių geležinkelio stotyje. Kartu apžiūrėsime Anykščių geležinkelio stotį. Nuvesime į šimtamečio siauruko stoties antrąjį aukštą, kuriame ilgus metus gyveno stoties viršininkas. Supažindinsime su geležinkelio inžineriniais statiniais (vandens bokštu, kolonėle ir kt.), darbuotojais: traukinio mašinistais, palydove, supažindinsime su antros klasės vagonu ir važiuosime per Šventosios tiltą grožėtis nuostabiu Anykščių kraštovaizdžiu. Programos trukmė - 45 min.


Žvakių gamyba – įtraukiantis užsiėmimas, o užburiantis žvakių šviesos jaukumas leidžia atsikvėpti nuo nepailstančio ritmo. Edukacijos metu metu gaminsime natūralias sojų vaško žvakes, kurios šildys ir sukurs jaukumą namuose. Gamybai naudosime tik ekologišką sojų vašką, kuriame nėra toksinių ir genetiškai modifikuotų medžiagų. Magiškai maišysime specialius žvakių dažus ir derinsime spalvas. Kūrybos procesas įdomus ir įtraukiantis, o prabangių eterinių aliejų įvairovė leis susikurti individualaus kvapo natūralią žvakę. Sukursime ne tik mėgstamų spalvų ir malonaus kvapo aromaterapinę žvakę, tačiau ją ir papuošime. Puošybai naudosime natūralius ingredientus – gėlių žiedus, kavos pupeles, akmenėlius.


Laisvės kovų istorijos muziejus Obeliuose - jaunimo patriotinio ir tautinio ugdymo įstaiga. Ši edukacinė programa savo turiniu apima kelias erdves, kuriose sudaryta galimybė susipažinti su jautria tremties tema. Parengta programa sudaro galimybę moksleiviams įtvirtinti ir pagilinti istorijos pamokose gautas žinias. Programą sudaro dvi dalys:
 I dalis. Susipažinimas su muziejaus ekspozicija tremties tema. Laisvės kovų istorijos muziejaus Obeliuose sudaryta galimybė susipažinti su muziejuje esančia ekspozicija, menančia tremtį. Eksponuojami daiktai, šeimos relikvijos tų žmonių, kurie ilgus dešimtmečius praleido tolimajame Sibire. Ekspozicinėje erdvėje muziejaus gidas pasakos ne tik apie muziejaus eksponatus, bet ir pateiks informaciją, kuriose vietose buvo kalinami ar tremiami Lietuvos gyventojai, programos dalyviai išgirs dainų fragmentus, dokumentinių filmų ištraukas apie tremtį.
 II dalis. Apsilankymas tremtinio barake ir praktinės veiklos atlikimas. Muziejaus teritorijoje pastatyta tremtinio barako kopija, kurios interjerui sukurti panaudoti eksponatai, atkuriantys skurdžią tremtinio aplinką. Šioje erdvėje muziejaus lankytojai ne tik gali pamatyti kokiomis sąlygomis gyveno ištremtos lietuvių šeimos, bet ir apsirengti ir įsiamžinti autentiška to laikmečio apranga. Edukacinės programos dalyviams sudaryta galimybė rankiniu pjūklu pjauti rąstus, parašyti laišką, sveikinimą ant beržo tošies ar paprasto sąsiuvinio lape, parodyti asmeninius įgūdžius užkuriant ugniakurą maisto paruošimui, svarstyklėmis pasverti duonos vadinamą „normą“.
Apsilankymas Laisvės kovų istorijos muziejaus Obeliuose tremties ekspozicijoje, tremtinio barako aplinkoje gido pasakojimas bei patirtis įgyta edukacijos metu, sudarys galimybę pažinti ir patirti kokiomis sąlygomis ilgus dešimtmečius tremtyje tolimajame Sibire praleido Lietuvos gyventojai. Edukacinės programos apibendrinimas vyksta naudojant įvairius refleksijos metodus.


"Lietuvos pilys virtualioje realybėje“ edukaciniuose užsiėmimuose mokiniai susipažins su Lietuvos pilimis. Mokiniams bus pristatytos Lietuvos pilys, jų istorinė, kultūrinė reikšmė Lietuvai. Veiklų metu bus apjungta Lietuvos istorija, paveldas, kultūra, šiuolaikinė ir senovinė architektūra. Edukacinių veiklų metu mokiniai virtualios realybės aplinkoje kurs pilis, mokiniai bus supažindinti su architektūros pradmenimis, pasitelks kūrybiškumą, vaizduotę ir meninius gebėjimus. Sukurtos pilys bus peržiūrimos virtualioje aplinkoje su virtualios realybės  akiniais. Mokiniai mokysis bendradarbiauti ir bendrauti, dirbti komandomis, ugdys lyderystės įgūdžius. Per smagias veiklas, kurdami virtualias pilis, mokiniai patirs istorijos, kultūros, pilietiškumo dermę, įgys gebėjimų inžinerijos ir architektūros srityse, patirs pažinimo, bendradarbiavimo, sėkmės dirbant komandoje džiaugsmą.


Lietuvių liaudies pasakos, jų simbolika konstruojant su LEGO

BRICKS4KIDZ edukacinis renginys suteiks vaikams įdomių kultūrinių žinių apie lietuvių liaudies pasakas, jų simboliką per konstravimą su LEGO. Vaikai ne tik įgis kultūrinių, tautinių žinių, bet ugdys kūrybiškumą, kritinį mąstymą, bendradarbiavimą ir kompleksiškai ruošis ateičiai. Konstruosime pasakų veikėjus ir simboliką su LEGO. Per potyrį konstruojant skirtingus modelius, vaikai lengviau įsisąmonins pateiktą informaciją. Mes tikime, kad vaikai mokosi geriausiai per veiklą, kuri skatina jų smalsumą ir kūrybiškumą, LEGO yra puiki priemonė įgyvendinti šį tikslą.


Vienuolikos metų žydaitės Saros personažas kviečia 3-5 klasių mokinius į edukacinį pasivaikščiojimą po žydišką Vilnių, kurio metu Sara papasakos apie vaikų, paauglių ir suaugusiųjų gyvenimus senajame Vilniaus žydų kvartale. Painiais Senamiesčio labirintais užklysime į vietas, kuriose anksčiau šurmuliavo žydų gatvės prekeiviai, o į kromelius užsukti kvietė amatininkai ir prekeiviai, praeivių nosis kuteno pro langus sklindantis žydiškų beigelių aromatas, sinagogos kieme skambėjo žydų malda ir griežtas religinės mokyklos mokytojo balsas, pergamentais kvepėjo šalia stovėjusi senoji biblioteka, o kiemai aidėjo nuo vaikų juoko, žaidimų, barnių ir pokštų. Ekskursijos dalyviai sužinos, ko ir kaip mokėsi Vilniuje iki II Pasaulinio karo gyvenę žydų vaikai, kas buvo jų mėgstamiausias gydytojas, kokius patiekalus valgydavo kasdien, o kokius per Šabą ir kitas svarbias bendruomenei šventes. Mokiniai bus supažindinti su terminais “Ješiva”,  “Šabas”, “Sinagoga”, “Tora”, “Talmudas”, “Kašrutas”, “Košerinis”, “Chanuka” bei išbandys Chanukos vilkelio žaidimą.

Ekskursijos trukmė - 1 val. 20 min.
Vieta: Vilniaus senamiesčio viešos erdvės.


„Per gyvenimą į kūrybą ir atvirkščiai“ – edukacinis užsiėmimas 7–8 kl. mokiniams, norintiems išsamiau susipažinti su Balio Sruogos asmenybe ir poezija. Pirmoje užsiėmimo dalyje edukatorius išsamiai pristato B. Sruogos gyvenimo istoriją, daugiau dėmesio skirdamas: jauno žmogaus kultūriniam formavimuisi (remiantis rašytojo B. Sruogos biografija); XX a. moderniajai literatūrai; J. Baltrušaičio ir B. Sruogos simbolistinei poezijai.

Antroje edukacinio užsiėmimo dalyje mokiniai pasidalina į nedideles kelių asmenų komandas. Kiekviena komanda gauna korteles, kurių vienoje pusėje pateikiami autentiškomis fotografijomis iliustruoti B. Sruogos gyvenimo faktai, o kitoje - suskaidyto eilėraščio eilutė ar dvi. Mokiniai turi pasirinkti užduoties sprendimo strategiją, kurią užduotį atliks pirmiau: sudėlios B. Sruogos gyvenimo faktus chronologine seka ar iš pateikiamų eilučių sudės rašytojo sukurtą darnų eilėraštį. Atlikę užduotį, dalyviai apverčia korteles ir peržiūri kitą užduotį. Taip gali įsivertinti, kaip jiems sekėsi: įsitikinti savo pasirinkimais, pasirinkti kitą strategiją ar perdėlioti korteles.
Užsiėmimo pabaigoje dalinamės įspūdžiais ir bandome atsakyti į klausimą – lengviau per gyvenimo faktus pažinti kūrybą ar per kūrybą sekti rašytojo biografijos keliu?


Interaktyvi ekskursija „Žaidžiu Vilnių“

Susipažink su Vilniaus senamiesčio istorinėmis vietomis žaisdamas! Ar norėtum trumpam tapti karaliumi ir pastatyti pilį? Kuo ypatingas Valdovų rūmų pastatas? Kokie Katedros stogo skulptūrų vardai? Kuris senamiesčio bokštas aukščiausias? Kas pavaizduota Lietovos prezidento vėliavoje? Ką buvo galima nusipirkti Vilniaus universiteto vaistinėje? Įsižiūrėk, sudėk, suskaičiuok, įsiklausyk, užuosk, užčiuopk, atpažink!

Edukacinis užsiėmimas-ekskursija „Žaidžiu Vilnių“ supažindina mokinius su svarbiausiais Vilniaus senamiesčio kultūros paveldo objektais, pagrindiniais miesto istoriniais įvykiais ir istorinėmis asmenybėmis. Žaidybinės ir patyriminės veiklos įtraukia kiekvieną mokinį ir padeda atrasti miesto pažinimo džiaugsmą.

Edukacinį užsiėmimą veda gidė ir edukatorė Rūta Norkūnė, Interaktyvių edukacinių ekskursijų vaikams ir suaugusiems iniciatyvos „Idėjų karalystė“ įkūrėja, pažintinių knygų vaikams „Vilnius. Vija ir Meška miestinėja“ (2021 m. geriausios metų pažintinės knygos vaikams nominantė) ir „Keliaujam į pajūrį. Vija ir Meška miestinėja“ autorė.

Jei nerandate tinkamo laiko, norėtumėte keisti maršrutą ar turite papildomų klausimų, susisiekite el. paštu idejukaralyste@gmail.com arba nurodytu telefonu.


Edukacinė ekskursija "Lietuvos nepriklausomybės superherojai" – tai kvietimas iššūkiui į Lietuvos nepriklausomybės atkūrimą pažvelgti per ryškiausių asmenybių – superherojų portretus. Kokie superherojai kovojo dėl Lietuvos nepriklausomybės 1918-ųjų aušroje?
Vienas didžiausių to meto autoritetų, Lietuvos valstybės patriarchu vadinamas dr. Jonas Basanavičius. Dar gyvendamas užsienyje, savo darbais garsino savo gimtinę, o grįžęs į Tėvynę, visą likusį gyvenimą pašventė Lietuvos labui.
 “Aš pasiryžęs visus savo buvusius ir būsimus darbus skirti Lietuvai” – taip savo broliui Povilui rašo Mikalojus Konstantinas Čiurlionis. Ir skyrė! 1907 m. jis surengė pirmąją lietuvių dailės parodą, jo harmonizuotas lietuvių liaudies dainas dainavo paties suburtas choras…
Jurgio ir Marijos Šlapelių šeima – puikus tandemas, visas jėgas atidavę savo tautos labui. Jurgis Šlapelis, medikas pagal išsilavinimą, leidėjas, švietėjas ir kultūros veikėjas pagal pašaukimą, o jo žmona, Marija Šlapelienė, ne tik puiki dainininkė, bet ir pirmojo Vilniuje lietuviškų knygų knygyno įkūrėja.
Kokiais būdais Lietuvos nepriklausomybės įdėją rėmė garsus geležinkelio tiltų statytojas Petras Vileišis? Likimas jam lėmė didžiąją gyvenimo dalį  – 42 metus – praleisti toli nuo Tėvynės.
Kartu prisiminkime ryškiausius superherojus, atkūrusius Lietuvą!


Edukacijos „Lauminėjimai“ tikslas – sukurti pramogą, kurioje vaikai įgyja etnokultūrinių ir skautiškų žinių. Uždaviniai: suteikti edukacijos dalyviams informacijos apie Žemaitijos etninį paveldą (tarmę, smulkiąją tautosaką, sakmes, ratelius, žaidimus, dainas ir kt;
pamokyti nusipinti tautinę nesudėtingą tautinę juostelę-apyrankę, pasigaminti šiaudinį žaisliuką ar nusipiešti ant medinės kaladėlės ar įsegamo ženkliuko baltišką simbolį;
susipažinti su pagrindiniais pasaulio ir Lietuvos skautijos faktais, susiejant juos su mūsų šalies istorijos įvykiais, supažindinti su skautų tradicijomis, vertybėmis ir kt.;
pamokyti skautiškų žaidimų ar pakviesti išbandyti savo jėgas kliūčių ruože, nusileidžiant lynais, kopiant į alpinistinę sieną

Visos veiklos vyksta skautoramos principu: padalijus mokinius į 4–6 vaikų grupeles ir keičiant veiklas ratu (pereinant iš vieno punkto į kitą).

Siekiamas poveikis: 1. patiriamos teigiamos emocijos leidžia plėtoti mokymosi mokytis kompetenciją, suteikiant naujų žinių ir įgyjant patirčių. 2. ugdoma savivertė ir motyvacija, pasitikėjimas savimi ir pasitenkinimas savo darbu. 3. ugdomi socialiniai įgūdžiai: gebėjimas dirbti individualiai bei komandoje, bendrauti ir bendradarbiauti; įtraukiami visi mokiniai. 4. Edukacija leidžia atpažinti ir susieti naujai įgytas patirtis su turimomis formaliojo ugdymo žiniomis. Įgyvendintojai: 4–6 Plungės Gondingos tunto skautų vadovai ir, esant galimybei, patyrę skautai.


Augu skaitydamas. Susitikimas su vaikų rašytoju Vytautu Račicku

Susitikime – gyvas rašytojo žodis apie kūrybinį darbą, literatūros ir meno paskirtį, kūrėjo gyvenimą, taip pat ir autorinių knygų pristatymas, kūrinių ir jų ištraukų skaitymas, betarpiškas bendravimas su auditorija.

"Iš savo patirties žinau, kad po kiekvieno susitikimo vaikai tarsi iš naujo atgimsta – bėga į biblioteką ieškoti įdomių knygų, jiems pabunda noras skaityti. Atkunta netgi tie, kurie galbūt visai neskaitė ir net nežinojo, kad knyga – ne mažiau įdomu nei kompiuterio ar telefono ekranas. " - Vytautas Račickas